«Μανχάτταν»: Μέρος 3ο ΑΠΟ ΤΟ ΣΧΕΔΙΟ ΜΑΝΧΑΤΑΝ ΩΣ ΤΟΝ COVID 19 : Ανιχνεύσεις\n«Μανχάτταν»: Μέρος 3ο ΑΠΟ ΤΟ ΣΧΕΔΙΟ ΜΑΝΧΑΤΑΝ ΩΣ ΤΟΝ COVID 19\n13/5/20\t| 6\t| 0\t| 2,357 εμφανίσεις\n(Τα αναπάντητα ερωτήματα)\nΣΧΕΔΙΟ ΜΑΝΧΑΤΑΝ ΜΕΡΟΣ Α!\nΣΧΕΔΙΟ ΜΑΝΧΑΤΑΝ ΜΕΡΟΣ Β!\nΜε το τρίτο μέρος της τριλογίας για το «Σχέδιο Μανχάτταν» ολοκληρώνεται η επισκόπηση των κυριoτέρων πτυχών ενός τρομακτικού πολέμου, που σχεδίασε και εκτέλεσε, από κοινού, η ελίτ της επιστημονικής διανόησης και ο αμερικανικός στρατός. Σε αυτόν τον πόλεμο, το άθροισμα χιλιάδων ξεχωριστών προσωπικών πράξεων καθαρής συνείδησης, οδήγησε τελικά σε μία ομαδική ενέργεια εγκληματικής ασυνειδησίας που θα απειλεί καθημερινά την ασφάλεια του πλανήτη για πάντα.\nΑν και έχουν περάσει περισσότερα από 70 χρόνια, παραμένουν σκοτεινές πολλές σημαντικές πτυχές αυτής της περιόδου. Άλλες, τις καλύπτει ακόμη το στρατιωτικό απόρρητο και άλλες, τις σκέπασε για πάντα η ένοχη συνείδηση των τραγικών πρωταγωνιστών. Τελικά, όσοι έζησαν αυτά τα γεγονότα θέλησαν γρήγορα να τα ξεχάσουν. Οι νεότεροι, αποστρέφονται το σκληρό πρόσωπο της πραγματικότητας, που κάθε φορά –όλο και πιο συχνά- έρχεται η ανάλγητη καθημερινότητα, να φέρει στο φως νέα στοιχεία της ατελείωτης αυτής τραγωδίας. Στο τρίτο λοιπόν, και τελευταίο μέρος αυτής της τριλογίας, αναμοχλεύονται και διερευνώνται μερικά από τα αναπάντητα αυτά ερωτήματα όπως:\nΓιατί η Γερμανία δεν απόκτησε ποτέ την ατομική βόμβα;\nΕίναι γνωστό, ότι η βόμβα πυρηνικής σχάσης (ατομική βόμβα) δεν αποκτήθηκε ποτέ από τους Γερμανούς, ένα κορυφαίο γεγονός στην ιστορία του πλανήτη, που σφράγισε για πάντα τη μοίρα της ανθρωπότητας. Υπήρξαν μερικές ικανές προσεγγίσεις προκειμένου να ερμηνεύσουν το ακατάληπτο αυτό γεγονός. Η σπουδαιότερη εξ αυτών, αποδίδει την αποτυχία των Γερμανών στην αντισημιτική υστερία των Ναζί, που είχε ως άμεσο αποτέλεσμα την εκδίωξη – μετανάστευση μερικών από τους σημαντικότερους ατομικούς επιστήμονες.\nΟι περισσότεροι, με μοναδική εξαίρεση την Λίζε Μάϊτνερ, στρατολογήθηκαν αμέσως από τις Αμερικανικές μυστικές υπηρεσίες και αποτέλεσαν τη μήτρα του εγκληματικού σχεδίου «Μανχάτταν».\nΗ ιστορία των μεγάλων επιστημονικών ανακαλύψεων στο πρώτο μισό του 20ου αιώνα, γέρνει συντριπτικά υπέρ των Γερμανών που μονοπώλησαν, σχεδόν όλα, τα βραβεία Νόμπελ της εποχής εκείνης. Ακριβώς, με το άνοιγμα του αιώνα, ο μεγάλος Γερμανός φυσικός Μαξ Πλανκ (1858-1947) με την περίφημη κβαντική θεωρία, μετέτρεψε την κλασσική φυσική σε σύγχρονη όπως ονομάζεται μετά το 1900 (βραβείο Νόμπελ φυσικής 1918). Ακολούθησε, ο «Πάπας» της Φυσικής Α. Αϊνστάιν, με τις θεωρίες της σχετικότητας, και ένας ατελείωτος «γαλαξίας» διαπρεπών επιστημόνων όπως οι Βάλτερ Νερνστ, Φριτς Χάμπερ, Φρίντριχ Ντορν, Μαξ Φον Λάουε, Καρλ Μπος, Γιοχάνες Σταρκ και πολλοί άλλοι που κατέστησαν την Γερμανία ασυναγώνιστη στο πεδίο των Φυσικών Επιστημών.\nΕιδικότερα, στα χρόνια του μεσοπολέμου (1920-1930), συνέβη μια ασυνήθιστη «σύνοδος» των μεγαλυτέρων αστέρων της Φυσικής και των Μαθηματικών στην ιστορία της ανθρωπότητας! Στο Γκαίτινγκεν, με το περίφημο Πανεπιστήμιο Γκεόρκια Αουγκούστα, μια στρατιά σοφών μαθηματικών και φυσικών έδωσε το παρόν για το «εναρκτήριο λάκτισμα», αρχικά, για τη γέννηση της ατομικής Φυσικής, και ακολούθως, την αλλαγή στη σύλληψη του φυσικού κόσμου που θα οδηγούσε τελικά στην πυρηνική σχάση και τέλος, στην πυρηνική σύντηξη (βόμβα υδρογόνου). Ο «αρχιερείς» των κοσμικών αυτών μεταλλάξεων Πλανκ, Αϊνστάιν, Ράδερφορντ, Κιουρί, Μπορ, Νερνστ, Χαν, Μάϊτνερ και Οππενχάιμερ (πατέρας της ατομική βόμβας) είχαν αρχίσει να διαισθάνονται που οδηγούσαν την ανθρωπότητα, και αποφάσισαν να κλονίσουν την, από την γένεση του κόσμου, εδραιωμένη δοξασία πως η φύση δεν κάνει άλματα. Ο μεγάλος φυσικός Πασκουάλ Ζορντάν έγραψε:\n«Ήμαστε σε ένταση που μας έκοβε την αναπνοή. Είχε σπάσει ο πάγος … Γινόταν όλο και πιο σαφές ότι προσκρούουμε σε ένα βαθύτερο, ανύποπτο στρώμα των μυστηρίων της φύσης».\nΕνώ αυτά συνέβαιναν στον τομέα της Φυσικής και των Μαθηματικών, στον άλλο τομέα της Χημικής Τεχνολογίας – που τελικά έκρινε σε μεγάλο βαθμό την τελική έκβαση του πολέμου – η υπεροχή των Γερμανών ήταν ακόμη μεγαλύτερη. Με επικεφαλής τον βιομηχανικό κολοσσό IG Farben, που προέρχονταν από τη συνένωση των 24ων μεγαλύτερων χημικών βιομηχανικών της Γερμανίας. Στο αποκορύφωμά της, απασχολούσε περισσότερους από 500.00 εργάτες, οι περισσότεροι των οποίων ήταν αιχμάλωτοι πολέμου (σκλάβοι των στρατοπέδων συγκέντρωση). Με αυτόν τον τρόπο, η χιτλερική Γερμανία, κατόρθωσε να αποκτήσει μερική αυτάρκεια στην ενέργεια, με τη συνθετική βενζίνη, και πλήρη αυτάρκεια στις μεταφορές με το συνθετικό ελαστικό Buna S.\nΈτσι, ο συμμαχικός αποκλεισμός που εμπόδιζε την εισαγωγή φυσικού ελαστικού (καουτσούκ) από την Ν.Α. Ασία και ειδικότερα από την Μαλαισία και τις Ολλανδικές Ανατολικές Ινδίες, δεν είχε για τους Ναζί στρατιωτική σημασία, όπως λανθασμένα ισχυρίσθηκαν πολλοί ιστοριογράφοι του Β’ Παγκοσμίου Πολέμου. Ήδη στα 1943, η γερμανική παραγωγή του τεχνητού ελαστικού Βuna S ξεπέρασε τους 100.000 τόνους το χρόνο, που ισοδυναμούσε με την ετήσια παραγωγή 40 εκατομμυρίων καουτσουκόδεντρων φυτεμένων σε μία επιφάνεια 1.600.000 στρεμμάτων!\nΑντίθετα με τους Γερμανούς, οι Ηνωμένες Πολιτείες, όταν στις αρχές του 1942 οι Ιάπωνες, αφού είχαν καταλάβει τις χώρες παραγωγής καουτσούκ της Ν.Α. Ασίας, απέκοψαν τον εφοδιασμό τους με φυσικό ελαστικό, βρέθηκαν σε απελπιστική κατάσταση. Είναι ενδεικτική η σχετική έκθεση που υποβλήθηκε για το θέμα αυτό στον Πρόεδρο Φ. Ρούσβελτ τον Αύγουστο του 1942:\n«Απ΄ όλα τα σημαντικά και στρατηγικού ενδιαφέροντος υλικά, το ελαστικό δημιουργεί τη μεγαλύτερη απειλή για την ασφάλεια της χώρας μας και για την επιτυχία της Συμμαχικής υποθέσεως… Αν αποτύχουμε να εξασφαλίσουμε γρήγορα μεγάλες ποσότητες νέου ελαστικού, τόσο η πολεμική μας προσπάθεια όσο και η εσωτερική μας οικονομία θα καταρρεύσουν»! (Μπέρναρντ Μ. Μπαρούχ)\nΔεν ήταν το ίδιο ρόδινα τα πράγματα για τους Γερμανούς αναφορικά με τα συνθετικά καύσιμα. Ήδη από το 1913, ο Γερμανός χημικός Φρίντριχ Μπέργκιους, πέτυχε την παρασκευή υγρού καυσίμου από τον άνθρακα, γνωστή ως μέθοδος της υδρογόνωσης. Η μέθοδος αυτή θεωρήθηκε καλύτερη μεν από την ανταγωνιστική, επίσης γερμανική μέθοδο, των Φίσερ-Τρόπς, όμως ήταν τέσσερις φορές ακριβότερη από το αργό πετρέλαιο. Παρ΄ όλα αυτά, ο Χίτλερ αποφάσισε ήδη από το 1933, την επιχορήγηση της αναδόχου εταιρείας IG Farben, φθάνοντας στο σημείο το Γερμανικό δημόσιο να εγγυηθεί το σύνολο της παραγωγής (τετραετές σχέδιο Γκαίρινγκ). Το υπόλοιπο των καυσίμων είχε εξασφαλισθεί, σχεδόν αποκλειστικά, από τη Ρουμανία μέχρι τον Αύγουστο του 1944 οπότε καταλήφθηκε από τα Σοβιετικά στρατεύματα.\nΉδη από την άνοδο του Χίτλερ στην εξουσία (1933) στα «παρασκήνια» μαίνονταν ένας άγριος προπαρασκευαστικός οργασμός με ραχοκοκαλιά την πολεμική προετοιμασία της IG Farben. Είναι χαρακτηριστική η δήλωση του Αμερικάνου εισαγγελέα στη δίκη για τους εγκληματίες του Β’ Παγκοσμίου Πολέμου, ότι «χωρίς την IG Farben δεν ήταν δυνατόν να ξεκινήσει ο Β’ Παγκόσμιος Πόλεμος!» Και ενώ αυτά συνέβαιναν στα άδυτα της IG Farben, ξαφνικά, το καλοκαίρι του 1939, ο Χίτλερ απαγόρευσε τις εξαγωγές ουρανίου από την κατεχόμενη Τσεχοσλοβακία. Ίδρυσε την λεγόμενη «Ουράν Φεράιν» (Ένωση Ουρανίου) και «στρατολόγησε» τους διάσημους ατομικούς επιστήμονες Χάιζενμπεργκ και Βάιτζσεκερ. Ήταν περισσότερο από προφανές ότι ετοίμαζε τη βόμβα ουρανίου! Ενώ αυτά συνέβαιναν στη ναζιστική Γερμανία, που ήδη είχε ξεκινήσει τον Β’ Παγκόσμιο πόλεμο, η Αμερική παρακολουθούσε παθητικά, ενώ το Στέιτ Ντιπάρτμεντ αγνοούσε κυριολεκτικά ότι το ουράνιο μπορούσε να έχει στρατηγική αξία! Και όμως, μόλις έξι χρόνια αργότερα, έπεφτε η πρώτη ατομική βόμβα και δεν ήταν χιτλερική!\nΜέχρι σήμερα, αν και έχουν γραφεί πάρα πολλά άρθρα σχετικά με το θέμα αυτό, που καθόρισε όχι μόνο την έκβαση του δευτέρου παγκοσμίου πολέμου – αλλά και τη μοίρα της ανθρωπότητας για τα υπόλοιπα χρόνια – κανείς δεν μπόρεσε να δώσει μια πειστική εξήγηση. Ποια μοίρα (;) καθόρισε άραγε τις τρομακτικές αυτές εξελίξεις, έτσι ώστε σε μηδενικούς χρόνους, με αντιφατικές όλες τις προϋποθέσεις, η βόμβα αρχικά να εκκολαφθεί στη χιτλερική Γερμανία, να γεννηθεί στην αδιάφορη, ουδέτερη, και επιστημονικά απροετοίμαστη Αμερική, και τέλος, «να πέσει στο κεφάλι» μιας ηττημένης και σχεδόν παραδομένης Ιαπωνίας, που δεν είχε άλλωστε καμία εμπλοκή στην προετοιμασία της βόμβας του διαβόλου; Αναμφισβήτητα, οι λόγοι αυτής της φαινομενικά απίθανης εξέλιξης είναι περισσότεροι του ενός, και πολλές φορές, κατά ένα περίεργο λόγο, αλληλοαναιρούμενοι αλλά και αλληλεξαρτώμενοι, έτσι ώστε να καθίσταται αδύνατη μια επαγωγική ιχνηλασία και ερμηνεία των γεγονότων. Στο ερώτημα πως άλλαξε χέρια η βόμβα, θα μπορούσε κανείς να ισχυριστεί ως σημαντικότερους τους παρακάτω λόγους:\nΗ απέχθεια του Χίτλερ για την ελίτ της επιστημονικής διανόησης.\nΟ Χίτλερ, άνθρωπος με ανύπαρκτη επιστημονική κουλτούρα, διατηρούσε πάντοτε μια «προστατευτική» απόσταση από την ελίτ των ιδιοφυών επιστημόνων της εποχής του μεσοπολέμου. Άτομο συμπλεγματικό, βίαιο και κοινωνικά περιθωριοποιημένο, δεν είχε την έφεση συναναστροφής και επικοινωνίας με τα μεγαθήρια της επιστημονικής διανόησης της εποχής του. Την απέχθειά του αυτή, διοχέτευε σ’ ολόκληρη την κομματική οργάνωση, με αποτέλεσμα μόνο μία μικρή ομάδα μετρίων, φιλόδοξων και δυσαρεστημένων από το προηγούμενο καθεστώς, φυσικών να συνεργασθεί μαζί του. Απότοκος συνέπεια των παραπάνω, ήταν η αποστασιοποίηση όλων των σημαντικών προσωπικοτήτων αρχικά, και ακολούθως, η αδράνεια ακόμη και η υπονόμευση του προγράμματος που είχε ως τελικό σκοπό την κατασκευή της ατομικής βόμβας. Είναι χαρακτηριστική, αλλά και κυρίως προφητική, η δήλωση του διάσημου Μαξ φον Λάουε, κατόχου του βραβείου Νόμπελ Φυσικής του 1914, γνωστού πολέμιου του εθνικοσοσιαλισμού, προς τους αγωνιστές συναδέλφους του:\n«Αγαπητοί μου συνάδελφοι όταν κανείς δεν θέλει να κάνει μίαν εφεύρεση, η εφεύρεση αυτή δεν γίνεται ποτέ!»\nΠροκειμένου ο αναγνώστης, να αξιολογήσει καλύτερα το κύρος της παραπάνω δήλωσης, θα πρέπει να υπενθυμίσουμε τον κορυφαίο ρόλο που διαδραμάτισε ο Μαξ φον Λάουε στην ανάπτυξη και οργάνωση της γερμανικής επιστήμης μετά τον Δεύτερο Παγκόσμιο Πόλεμο. Βαθιά θρησκευόμενος άνθρωπος ζήτησε να φέρει ο τάφος του τη δήλωση ότι: «πέθανε εμπιστευόμενος απόλυτα στο έλεος του Θεού».\nΤο φυλετικό μίσος – αντισημιτισμός.\nΉδη, πριν ακόμη ο Χίτλερ «αρπάξει» την εξουσία, μία ομάδα «Ναζί» φυσικών, με επικεφαλής δύο βραβεία Νόμπελ, του Λέναρντ και Στάρκ, ίδρυσαν την ομιχλώδη «γερμανική φυσική» και προσπάθησαν να ακυρώσουν τις εργασίες του Αϊνστάιν και του Μπορ, τις οποίες ονόμασαν «εβραϊκή φυσική». Η πολιτική δολοφονία είχε γίνει καθημερινό γεγονός στα γερμανικά πανεπιστήμια και, μετά την αρπαγή της εξουσίας από τον Χίτλερ, άρχισε και ολοκληρώθηκε ένας ανηλεής διωγμός όλων των διασήμων και μη ατομικών επιστημόνων εβραϊκής καταγωγής. Είναι χαρακτηριστική η δήλωση του Τζέιμς Φρανκ, κατόχου του βραβείου Νόμπελ Φυσικής το 1925:\n«Εμάς του Γερμανούς εβραϊκής καταγωγής, μας μεταχειρίζονται σαν ξένους και σαν εχθρούς της πατρίδας …»\nΟ Φρανκ το 1933, αφού οι Ναζί ήρθαν στην εξουσία, εγκατέλειψε τη θέση του στη Γερμανία και συνέχισε της έρευνές του στις Ηνωμένες Πολιτείες όπου και «στρατολογήθηκε» στο πρόγραμμα «Μανχάτταν». Διετέλεσε και πρόεδρος της επιτροπής για τα πολιτικά και κοινωνικά προβλήματα σχετικά με την ατομική βόμβα. Μαζί με τους διασήμους Λέο Σιλλάρ και Ευγένιο Ραμπίνοβιτς, ήταν αυτοί που συνέταξαν το υπόμνημα προς τον υπουργό των στρατιωτικών των ΗΠΑ (Ιούνιος 1945), που έμεινε αργότερα γνωστό με την επωνυμία «Έκθεση Φρανκ» η οποία δεν συνιστούσε τη χρήση της ατομικής βόμβας εναντίον των Ιαπωνικών πόλεων.\nΗ παθητική αντίσταση των Γερμανών ατομικών επιστημόνων εναντίον του Χίτλερ.\nΤο φθινόπωρο του 1939, το Ινστιτούτο Κάιζερ-Βίλχελμ έγινε η επιστημονική έδρα της «Ένωσης Ουρανίου». Πρώτος διευθυντής ανέλαβε ο Πέτερ Ντέμπυ, που αυτομόλησε στις ΗΠΑ αρνούμενος να δηλώσει πίστη στον ναζισμό. Ακολούθως, κλήθηκε ο διάσημος Χάιζενμπεργκ, κάτοχος του βραβείου Νόμπελ, συνεπικουρούμενος από τον επίσης διάσημο φίλο του Βάιτσζεκερ. Η αποδοχή της θέσης του διευθυντή του ατομικού προγράμματος από τον Χάιζενμπεργκ, κατακρίθηκε έντονα από την κοινότητα των Γερμανών φυσικών, που την εξέλαβαν ως ένδειξη σύμπλευσης με τον Χιτλερισμό.\nΚάρλ Φρίντριχ φον Βάτσεκερ\nΓια τον ρόλο που έπαιξε το δίδυμο Χάιζενμπεργκ-Βάιτσζεκερ στη μη πραγμάτωση της ατομικής βόμβας από τους Γερμανούς, έχουν γραφεί πολλές και αντικρουόμενες απόψεις. O Robert Junk δίνει τη δική του έγκυρη άποψη:\n«Το πρόγραμμα ουρανίου έπρεπε να παραμένει στα μάτια της ναζιστικής κυβέρνησης πολλά υποσχόμενο ώστε να εξαιρούνται οι νέοι φυσικοί από την στρατιωτική υπηρεσία. Έτσι, παιζόταν ένα παιχνίδι, όχι χωρίς κίνδυνο, μέσα σε δυσπιστία και παρεξηγήσεις, με επιβράδυνση και υποσχέσεις…».\nΓια το θέμα αυτό, ο ίδιος ο Χάιζενμπεργκ δικαιολογήθηκε ως εξής:\n«Σε μία δικτατορία, ενεργητική αντίσταση μπορεί να γίνει μόνο από άτομα που φαινομενικά συμπαθούν το καθεστώς. Εκείνος που παίρνει φανερά θέση ενάντια στο σύστημα στερείται από κάθε δυνατότητα για μια αποτελεσματική αντίσταση».\nκαι ο Βάιτσζεκερ, με τη σειρά του, δήλωσε μετά τον πόλεμο:\n«Έχω τη γνώμη ότι το ηθικό πρόβλημα της ατομικής βόμβας το σκεφτήκαμε πολύ γρήγορα και ότι εμείς σε αυτήν την κατεύθυνση δεν κάναμε στον πόλεμο τίποτα που να μας δίνει σήμερα τύψεις. Για αυτό, ο Χάιζενμπεργκ και εγώ, διαλέξαμε αυτόν τον τρόπο να λέμε, πάντα δημόσια, πως δεν κατορθώσαμε να φτιάξουμε τις βόμβες και ότι για αυτό είμαστε πολύ ευτυχείς».\nΤη μεγαλύτερη όμως συμβολή στη μη πραγμάτωση του γερμανικού σχεδίου για την κατασκευή της ατομικής βόμβας, είχε ένας ακόμη «αστέρας» του Γκαίτινγκεν, ο διάσημος ατομικός και πυρηνικός φυσικός Φριτς Χούτερμανς, μαθητής του Τζειμς Φρανκ. Το 1928, μαζί με τον Γκαμόβ έκαναν την πρωτοποριακή εργασία για την «κβαντική σήραγγα», ενώ με τον Άτκινσον έκαναν τους πρώτους υπολογισμούς των αστρικών θερμοπυρηνικών αντιδράσεων.\nΟ Χούτερμανς, υπήρξε μέλος του Γερμανικού Κομμουνιστικού Κόμματος από τη δεκαετία του 1920. Με την άνοδο του Χίτλερ, το 1933, το ζεύγος Χούτερμανς εγκατέλειψε την Γερμανία και αρχικά εργάσθηκε στο Κέιμπριτζ. Το 1935, μετανάστευσαν στη Σοβιετική Ένωση. Το 1937, συνελήφθησαν από τις Σοβιετικές μυστικές υπηρεσίες, βασανίστηκαν και φυλακίστηκαν. Μετά το σύμφωνο Χίτλερ-Στάλιν το 1939, ο Χούτερμανς παραδόθηκε στην Γκεστάπο τον Μάϊο του 1940 και φυλακίστηκε στο Βερολίνο. Ύστερα από προσπάθειες του Μαξ φαν Λάουε, ελευθερώθηκε τον Αύγουστο του 1940 και πήρε θέση σε ένα ιδιωτικό εργαστήριο. Ο Χούτερμανς, σε μία από τις στάσεις καθαρής αντίστασης στο Γερμανικό σχέδιο, ειδοποίησε με κίνδυνο της ζωής του τον Eugene Wingner στο εργαστήριο Met Lab, προειδοποιώντας το αμερικανικό σχέδιο «Μανχάτταν» σχετικά με την γερμανική πρόοδο για την ατομική βόμβα: «βιαστείτε, βρισκόμαστε στο δρόμο».\nΉδη, από το 1937 ο Χούτερμανς, κατά τη διάρκεια της παραμονής του στη Σοβιετική Ένωση, έκανε μια ανακοίνωση στην Σοβιετική Ακαδημία Επιστημών σχετική με την απορρόφηση των νετρονίων. Εάν τότε δεν συλλαμβάνονταν από τις σοβιετικές μυστικές υπηρεσίες, είναι πολύ πιθανό η ατομική βόμβα να είχε κατασκευασθεί πρώτα στη σοβιετική Ρωσία! Τον Ιούλιο του 1941 «έβλεπε» καθαρά τη δυνατότητα κατασκευής της πρώτης ατομικής βόμβας. Κράτησε όμως μυστικές μέχρι το τέλος του πολέμου τις εργασίες του. Φρόντισε να μην περιληφθούν τα πορίσματα των ερευνών του στις μυστικές εκθέσεις του υπουργείου Στρατιωτικών, και η έκθεσή του παρέμεινε στη θυρίδα του ταχυδρομείου μέχρι τα μέσα του 1944, που οι καθημερινοί βομβαρδισμοί δεν επέτρεπαν πλέον την ολοκλήρωση του γερμανικού σχεδίου. Έτσι εξηγείται, ότι μετά το τέλος του πολέμου, οι αμερικανικές υπηρεσίες πληροφοριών βρήκαν ανάμεσα στις μυστικές εκθέσεις στο υπουργείο Ταχυδρομείων, μία από τις πιο σημαντικές εργασίες που αφορούσαν τη γερμανική πυρηνική έρευνα με τίτλο: «Το πρόβλημα της αποδέσμευσης της πυρηνική αλυσωτής αντίδρασης».\nΈτσι, ο Χούτερμανς συγκεντρώνοντας επάνω του το Χιτλερικό μίσος, ως εβραίος και κομμουνιστής, δικαιολόγησε την στάση του μετά τον πόλεμο ως εξής:\n«Μπροστά σ’ ένα ολοκληρωτικό καθεστώς κάθε λογικός άνθρωπος πρέπει να έχει το θάρρος να κάνει μια μεγάλη προδοσία».\nΈλλειψη συντονισμού και διοικητικής μέριμνας.\nΑπό την στιγμή που ο κυβερνητικός μηχανισμός κατάλαβε ότι το ατομικό πρόγραμμα του ουρανίου δεν ήταν στις προτεραιότητες του Χίτλερ, υπήρξε μία σύγχυση αρμοδιοτήτων μεταξύ διαφόρων υπουργείων. Το γεγονός ότι εκτός από τα υπουργεία Στρατιωτικών και Παιδείας, το υπουργείο Ταχυδρομείων (!) υποστήριζε και αυτό τις έρευνες για την ατομική βόμβα, δείχνει καθαρά την προδιαγεγραμμένη αποτυχία του προγράμματος. Ακόμη, οι ανεπαρκείς πιστώσεις, οι μεγάλες τεχνικές δυσκολίες και τέλος, οι ανηλεείς βομβαρδισμοί, έβαλαν την ταφόπλακα σε ένα πρόγραμμα που «κυοφορούσαν» τα Γερμανικά Πανεπιστήμια και τεχνολογικά ινστιτούτα για περίπου μισό αιώνα, και τελικά το γέννησε, με «εξωσωματική», η αμερικανική υπηρεσία πληροφοριών με το πρόγραμμα «Μανχάτταν». Η διάρκεια της αμερικανικής «κύησης» της ατομικής βόμβας ήταν μόλις τρία χρόνια (13 Αυγούστου 1942 έως 6 Αυγούστου 1945)!\nΟ ρόλος των εκκλησιών. Η ανηθικότητα της σιωπής.\nΗ νύφη του Θεού χόρευε με τον Διάβολο!\nΣτη ναζιστική Γερμανία το 95 τοις εκατό ήταν Χριστιανοί. Απ’ αυτούς το 55 τοις εκατό Προτεστάντες και, σε\nελαφρώς μικρότερη αναλογία, ήταν Καθολικοί. Είναι εντυπωσιακό το γεγονός ότι σε μία τέτοια κοινωνία με αυτή την πληθυσμιακή αναλογία Χριστιανών των δύο μεγαλυτέρων χριστιανικών δογμάτων, συνέβησαν τα ειδεχθέστερα εγκλήματα εναντίον της ανθρωπότητας. Εκτιμάται ότι περίπου 55 εκατομμύρια άνθρωποι χάθηκαν κατά τη διάρκεια του Β’ Παγκοσμίου Πολέμου, συμπεριλαμβανομένων και των έξι εκατομμυρίων Εβραίων που βασανίσθηκαν και εξοντώθηκαν στα ναζιστικά στρατόπεδα συγκέντρωσης. Θα πρέπει να αναλογισθεί κανείς ότι αυτά συνέβησαν με μία μικρή διακοπή – μόλις είκοσι περίπου χρόνων – από τον Α’ Παγκόσμιο Πόλεμο (28 Ιουλίου 1914 – 11 Νοεμβρίου 1918). Η ατομική βόμβα αρχικά και η πυρηνική ακολούθως, ήταν η ακροτελεύτια πράξη των δύο, σχεδόν διδύμων, παγκοσμίων πολέμων. Στην απαίσια αυτή περίοδο της ιστορίας, η χριστιανική εκκλησία, σχεδόν στο σύνολό της, δεν μπορεί να ισχυρισθεί ότι είναι εντελώς άμοιρη για το «αίμα των αθώων».\nΟ Robert Ericksen στο βιβλίο του «Theologians under Hitler», παρουσιάζει τις σκέψεις από τους τρεις πιο σημαντικούς Γερμανούς θεολόγους της εποχής εκείνης. Συγκεκριμένα, ο Paul Althaus χαιρέτισε την άνοδο του Χίτλερ στην εξουσία ούτε λίγο ούτε πολύ ως θεόσταλτη! Συνέδεσε την έννοια της εκκλησίας και τη σημασία της στη διατήρηση του έθνους, ως μία κοινότητα που διατηρείται από καθαρές γραμμές αίματος και βιολογική ενότητα, ενώ ποτέ δεν κατήγγειλε τα φριχτά εγκλήματα του Ναζισμού εναντίον της εβραϊκής κοινότητας. Οι θέσεις του δεύτερου Γερμανού θεολόγου, Emanuel Hirsch, κομματικό μέλος των ναζί, ήταν ακόμη πιο επιθετικές από αυτές του Althaus. Οι θεολογικές του απόψεις, ήταν ένα κράμα ισχυρού εθνικισμού και θεολογίας, που τον οδήγησε στην υιοθέτηση της φυλετικής θεολογίας ως Εθνική Εκκλησία των Γερμανών. Ο αντισημιτικός φανατισμός του, έφθασε μέχρι του σημείου να ισχυρισθεί ότι ο Ιησούς Χριστός δεν είχε εβραϊκή καταγωγή, αλλά ήταν Άριος! Ο τρίτος των «σωματοφυλάκων» της ναζιστικής θεολογίας, Gerard Kittel, είναι γνωστός στους θεολογικούς κύκλους ως ο εκδότης του δεκάτομου λεξικού της Καινής Διαθήκης και ήταν επίσης μέλος του Εθνικού Σοσιαλιστικού Εργατικού Κόμματος και ένθερμος αντισημίτης. Καθηγητής θεολογίας στο Πανεπιστήμιο του Tübingen, δημοσίευσε μελέτες που παρουσίαζαν τον Εβραϊκό λαό ως ιστορικό εχθρό της Γερμανίας. Για το λόγο αυτό, ο William F. Albright έγραψε αργότερα ότι:\n«O G. Kittel πρέπει να φέρει την ενοχή ότι συνέβαλε περισσότερο ίσως από οποιονδήποτε άλλο Χριστιανό θεολόγο, στη μαζική δολοφονία των Εβραίων από τους Ναζί».\nΓενικά, οι σχέσεις ναζισμού και Γερμανικής εκκλησίας ήταν ασταθείς. Ο Χίτλερ, βίαιος και αντίθρησκος, ήδη από το 1933 (όπως αποκάλυψε αργότερα ο στενός συνεργάτης του Ράουσνιγκ) σε μια συνομιλία που είχε με τον Γκαίμπελς του εκμυστηρεύθηκε ότι τελικός σκοπός του ήταν να ξεριζώσει τον Χριστιανισμό, λέγοντας χαρακτηριστικά:\n«Θα κάνουμε τους παπάδες να σκάψουν το λάκκο τους. Θα προδώσουν τον Θεό τους σ’ εμάς».\nΌπερ και εγένετο! Η νύφη (εκκλησία) του Θεού χόρευε με τον Διάβολο!\nΚατά τον Ρ.Σ. Ράιτ τον νεότερο, ο Χίτλερ ήταν αποφασισμένος να καταστρέψει το «Ιουδαϊκο-Χριστιανικό δόγμα με τη θηλυπρεπή ηθική του οίκτου». αλλά δεν μπορούσε αμέσως να διακινδυνεύσει μία ανοιχτή ρήξη με τις Εκκλησίες. Το αποτέλεσμα ήταν μία εκστρατεία προμελετημένης απάτης με την οποία δινόταν στις Εκκλησίες η υπόσχεση της ασφάλειας, ενώ σταθερά έχαναν τις εξουσίες τους και την επιρροή τους. Με αυτόν τον τρόπο εξασφάλισε την σχεδόν καθολική ανοχή τους, δια της ανήθικης σιωπής των, απέναντι στα ειδεχθή εγκλήματα του ναζισμού…\nΗ συμπεριφορά των χριστιανικών εκκλησιών στην περίοδο του πολέμου στη Γερμανία, είναι συμπεριφορά περισσότερο μεμονωμένων πιστών ανθρώπων παρά Εκκλησιών. Είναι η ιστορία ανθρώπων όπως ο πάστορας Γκρύμπερ, όπου με κίνδυνο της ζωής του βοήθησε την φυγάδευση Εβραίων, του προεστού Λιχτενμπεργκ, που προσευχήθηκε δημόσια για τους Εβραίους ενώ μαίνονταν το πογκρόμ του 1938. Στο «Πάνθεον» των αξιωματούχων ευσεβών Γερμανών Χριστιανών περιλαμβάνονται ακόμη ο καρδινάλιος Γκαλέν και ο επίσκοπος Βουρμ, που παρενέβησαν με θάρρος για να σταματήσουν το έγκλημα της ευθανασίας. Ακόμη, στον κατάλογο περιλαμβάνονται ο Προτεστάντης θεολόγος Ντήτριχ Μπονχέφφερ και ο Ιησουίτης πατήρ Άλφρεντ Ντελπ, που δεν περιμένανε τις οδηγίες του πάπα Πίου ΙΒ’ (οι οποίες δεν ήρθαν ποτέ) για να αντιταχθούν στο ναζισμό, και το πλήρωσαν με την ζωή τους. Δικάσθηκαν τον Σεπτέμβριο του 1944 (λίγους μήνες πριν από το τέλος του πολέμου) και απαγχονίστηκαν!\nΤην ίδια συμπεριφορά της ένοχης σιωπής, έδειξαν όλες σχεδόν οι εκκλησίες της Ευρώπης και της Αμερικής, και μετά τον πόλεμο. Αποστασιοποιήθηκαν από τα ειρηνιστικά κινήματα για τον όλεθρο του Ναγκασάκι και της Χιροσίμα, για τις συνεχιζόμενες δοκιμές, για την ανάπτυξη του πυρηνικού οπλοστασίου και για την εξάπλωση των πυρηνικών όπλων. Οι θλιβερές επέτειοι της ρίψης της «βόμβας του διαβόλου» ήταν για τις εκκλησίες αυτές μία ημέρα σαν όλες τις άλλες… Ελάχιστες εξ’ αυτών περιορίσθηκαν στη δημοσίευση ενός σύντομου, χλιαρού κειμένου χωρίς διάθεση διαμαρτυρίας, που δημοσιεύθηκε μόνο στα δικά τους εκκλησιαστικά έντυπα. Ουδέποτε κάποιος αξιωματούχος των εν λόγω εκκλησιών, εκπροσώπησε την ιεραρχία σε πορείες ειρήνης και κοινωνικές διαδηλώσεις.\nΜόνον ο Άγγλος εφημέριος Κόλλινς, δεν μάσησε τα λόγια του, καταγγέλλοντας τους δειλούς ηγέτες της Εκκλησίας που φοβούνται να προσβάλλουν το κατεστημένο. Διακήρυξε δημόσια ότι:\n«υπέρτατο ηθικό ζήτημα της εποχής μας είναι η απαγόρευση των πυρηνικών όπλων!»\n«Το ότι ένα, λεγόμενο, χριστιανικό έθνος μπορεί έστω και να διανοηθεί να χρησιμοποιήσει βόμβες για να υπερασπισθεί ακόμη και τις υψηλότερες αξίες, είναι αιτία ντροπής. Ο αρχιεπίσκοπος της Καντερβουργίας και οι άλλοι στην Εκκλησία που σκέπτονται ή μιλούν σαν κι αυτόν νομίζουν ότι μόνον ο φόβος κάνει τον κόσμο να περιστρέφεται!» («Μάντσεστερ Γκάρντιαν», 18 Φεβρουαρίου 1958).\nΌλες ανεξαρτήτως οι Γερμανικές εκκλησίες, ξεκίνησαν αρχικά με ένα «αθώο φλερτ» για να καταλήξουν σε ένα θανάσιμο εναγκαλισμό με τον ναζισμό και τις φρικαλέες διακηρύξεις του. Η ειρωνεία της υπόθεσης αυτής είναι το γεγονός ότι ο ίδιος ο Χίτλερ θεωρούσε τον ναζισμό και τον Χριστιανισμό ασυμβίβαστα πιστεύω! Οι Εκκλησίες, προσπαθώντας να δικαιολογήσουν τις σκοτεινές σελίδες της ιστορίας τους, ισχυρίσθηκαν ότι έπρεπε να διατηρηθεί ανέπαφη η οργανωτική τους δομή.\nΣήμερα, με την απόσταση που μας χωρίζει από τα γεγονότα, διερωτάται κανείς τι είναι πιο πολύτιμο για την Εκκλησία: η δομή της; ο οργανωτισμός της; ή η ψυχή της;\nΣτην πραγματικότητα όμως όταν η εκκλησία αποφασίσει να «φλερτάρει» με το κράτος και ζητά την προστασία στην αγκαλιά της κυβέρνησης, αντί κάτω από τα φτερά του Παντοδύναμου, ανταλλάσσει τη θέση της ως νύφης του αναληφθέντος Θεανθρώπου, με τον ρόλο της υποτακτικής ερωμένης του κράτους! (J.H. Alomia, ποιμένας της εκκλησίας Αντβεντιστών, ΗΠΑ).\nΑναφορικά με την επίκληση της άλλης δικαιολογίας, δηλαδή του φόβου των αντιποίνων από το καθεστώς, οι ηγέτες των Εκκλησιών έπρεπε να έχουν λάβει σοβαρά υπ’ όψη τους, πριν αναλάβουν τον καθοδηγητικό ρόλο και τη διακονία των Εκκλησιών, τα λόγια του Χριστού προς τους Αποστόλους:\n«Ιδού εγώ σας αποστέλλω ως πρόβατα\nεν μέσω λύκων . Προσέχετε δε από των ανθρώπων»\n(Ματθ. 10:16,17 και Λουκ. 10:3).\nΣτο σημείο αυτό είναι χρήσιμο να ξαναθυμηθούμε μερικές από τις πιο μύχιες σκέψεις του Χίτλερ για τον Χριστιανισμό, όπως εξ αρχής είχε αποκαλύψει σε ένα στενό κύκλο, ένα βράδυ στα 1933, στην καγκελαρία. Μεταξύ των παρισταμένων ο Γκαίμπελς, ο Σράιχερ και ο Ράουσνινγκ πού έχει καταγράψει τη συνομιλία:\n«Τίποτα δεν θα με εμποδίσει να ξεριζώσω τον Χριστιανισμό. Είναι και πάλι η ίδια παλιά ιουδαϊκή απάτη. Πρέπει να εμποδίσουμε τις Εκκλησίες να κάνουν οτιδήποτε άλλο από εκείνο που κάνουν σήμερα, δηλαδή να χάνουν καθημερινά έδαφος… Θα κάνουμε τους παπάδες να σκάψουν το λάκκο τους. Θα προδώσουν τον Θεό τους σ’ εμάς».\nΣτο αναπάντητο λοιπόν μέχρι σήμερα ερώτημα, πώς κατόρθωσε ο Χίτλερ στη Γερμανία, τη «Μέκκα» του προτεσταντικού μεταρρυθμισμού και ακόμη περισσότερο στο ριζοσπαστικό παρακλάδι των Αντβεντιστών, να επιβάλλει τις ειδεχθέστερες απόψεις και συμπεριφορές του, οι λόγοι της Ελένης Χουάιτ δίνουν την πιο καθαρή απάντηση:\n«Ο Θεός ποτέ δεν εκβιάζει τη θέληση, ούτε τη συνείδηση του ανθρώπου. Αντίθετα, ο Σατανάς καταφεύγει σ’ αυτό το μέσο του άγριου εξαναγκασμού, προκειμένου να ασκεί τον έλεγχό του επάνω σ’ αυτούς που δεν μπορεί να εξαπατήσει διαφορετικά. Είτε με τον φόβο, είτε με τη βία, αγωνίζεται να κυριαρχήσει στις συνειδήσεις των ανθρώπων και να εξασφαλίσει την εκδήλωση υποταγής σ’ αυτόν τον ίδιο. Για την πραγματοποίηση του σκοπού αυτού εργάζεται μέσω των θρησκευτικών και πολιτικών αρχών, με το να τους παρακινεί να επιβάλλουν τους ανθρώπινους νόμους καταφρονώντας τον νόμο του Θεού» (Ελένη Γ. Χουάιτ: « Η τελική παγκόσμια σύρραξη» σελ. 706).\nΕπίλογος: Η στρατιωτικοποίηση της Γνώσης\n«Αρχή σοφίας ο φόβος του Κυρίου» (Παροιμίες 1:7)\nΠριν περίπου δύο χρόνια, ξεκίνησε να γράφεται η τριλογία αυτή για το «Σχέδιο Μανχάτταν», ως μία από τις μεγαλύτερες – πιθανόν η μεγαλύτερη – πράξεις εγκληματικής ασυνειδησίας κατά της ανθρωπότητας. Σήμερα, με χρονική απόσταση 75 χρόνων, προσπαθούμε να συσχετίσουμε την αιτία ή/και τις αιτίες που προηγήθηκαν των παρατηρούμενων σήμερα συνεπειών τους, στις επόμενες ανθρώπινες γενεές.\nΗ αλληλεπίδραση των φαινομένων, φέρνει καθημερινά στην επιφάνεια νέες τρομακτικότερες επιπτώσεις από τις συνεχιζόμενες πυρηνικές δοκιμές. Τεράστια ανησυχία έχει προκαλέσει στην παγκόσμια επιστημονική κοινότητα, η αποκάλυψη του τσιμεντένιου τάφου των νησιών Μάρσαλ, στον οποίο ο αμερικανικός στρατός έχει θάψει περισσότερα από 3 εκατομ. κυβικά πόδια πυρηνικών αποβλήτων, που βρίσκονται πλέον εκτεθειμένα εξαιτίας της κλιματικής αλλαγής. Το ραδιενεργό και άκρως επικίνδυνο περιεχόμενο του τσιμεντένιου αυτού τάφου, προέρχεται από τα απόβλητα των δοκιμών συνολικά 67 πυρηνικών βομβών (The Los Angeles Times, 2020).\nΕιδικοί επιστήμονες εκτιμούν ότι η στάθμη των θαλασσίων υδάτων στα νησιά Μάρσαλ αυξάνεται τρεις φορές πιο γρήγορα από τον παγκόσμιο μέσο όρο, συνέπεια της κλιματική αλλαγής. Έτσι, τα θαλάσσια νερά γύρω από τις νήσους Μάρσαλ θα είναι πέντε πόδια ψηλότερα έως το τέλος του 21ου αιώνα, γεγονός που θα οδηγήσει τον πυρηνικό τάφο να διαρραγεί και να σκορπίσει τα θανατηφόρα απόβλητά του στον Ειρηνικό ωκεανό, με φοβερές καταστροφικές συνέπειες (Πηγή: ΑΠΕ). Πόσο επίκαιρος άραγε ηχεί στα αφτιά μας ο αντιπολεμικός αφορισμός του διασήμου φιλοσόφου Τζορτζ Σανταγιάνα:\n«Μόνο οι νεκροί έχουν δει το τέλος του πολέμου»!\nΜετά το τέλος του πολέμου, ο Τσόρτσιλ σε μία από τις ομιλίες του στη Βουλή των Κοινοτήτων, υποστήριξε ότι: «Εκείνοι που αποτυγχάνουν να διδαχθούν από την ιστορία είναι καταδικασμένοι να επαναλάβουν τα λάθη τους». Έτσι λοιπόν, πριν καν να υπογραφεί μία γενικώς αποδεκτή συνθήκη για την παγκόσμια απαγόρευση των πυρηνικών όπλων εμφανίσθηκε η νέα απειλή για την ανθρωπότητα: η Γενετική Μηχανική!\nΤο 1973, Αμερικάνοι ερευνητές τελειοποίησαν την τεχνική της γενετικής μηχανικής, δηλαδή των γενετικών παρεμβάσεων. Με άλλα λόγια, «οι βιολόγοι ένιωσαν να γίνονται πραγματικοί Φρανγκεστάιν, ικανοί να δημιουργήσουν νέα σχήματα ζωής ή τουλάχιστον να προγραμματίσουν από την αρχή ζωντανά όντα» (Joelle Ayats). Και ενώ στις αρχές του 1974, πολλοί βιολόγοι είχαν σοβαρές επιφυλάξεις μήπως η «βιολογική αυτή καμπή του αιώνα» δημιουργήσει παθογενή μικρόβια και ιούς (Covid-19), – άγνωστους, «ανέκδοτους», υπεύθυνους για μεταδοτικές αρρώστιες και επιδημίες εντελώς καινούργιες – η ανησυχία αυτή προοδευτικά εξέλειπε, όπως ακριβώς είχε συμβεί και στο πυρηνικό «Σχέδιο Μανχάτταν»…\nΣτις μέρες μας βιώνουμε ένα «γενετικό Τσέρνομπιλ» από την ανεξέλεγκτη διασπορά του Covid-19. Μέχρι αυτή την ώρα που γράφονται αυτές οι γραμμές, οι νεκροί ανέρχονται στους 276.385. Δηλαδή, αριθμός κατά πολύ μεγαλύτερος από τα θύματα του ατομικού βομβαρδισμού στη Χιροσίμα και το Ναγκασάκι, όπου μέχρι το 1950 (οι βόμβες έπεσαν τον Αύγουστο του 1945) ο απολογισμός των θυμάτων είχε φθάσει τις 200.000 ψυχές. Παρ’ όλα αυτά, οι στρατοί των μεγάλων δυνάμεων επιδίδονται, και πάλι, σε μία νέα, φρενήρη κούρσα εξοπλισμών με τρομερά βιολογικά όπλα, αυτή τη φορά, χωρίς κανένα διεθνή έλεγχο. Απλά, υπάρχουν κανόνες «καλής διεξαγωγής των πειραμάτων» και συστάσεις που υπενθυμίζουν, κατά κάποιον τρόπο, στους βιολόγους «να μην προκαλέσουν κακό»!\nΌλα τα υπόλοιπα που αφορούν στον υποτιθέμενο έλεγχο-εποπτεία των βιολογικών όπλων που αναπτύσσονται από το πανεπιστημιακό-στρατιωτικό-βιομηχανικό πλέγμα – όπως συνθήκες, μορατόριουμ, διακηρύξεις, επιτροπές «σοφών», διεθνείς διασκέψεις, ομάδες (Science of the People), κανόνες ασφαλείας, δημόσιες συζητήσεις και άλλες χιλιοειπωμένες δικαιολογίες – είναι οι γνωστές και από το «Μανχάτταν» παλιομοδίτικες «επινοήσεις» ανήθικων και αγράμματων πολιτικών οργάνων του διεθνούς στρατιωτικού κατεστημένου. Από καιρό σε καιρό, «ύποπτες» επιδημίες ξεσπούν κοντά στα ερευνητικά εργαστήρια βιολογικών δοκιμών. Για παράδειγμα, το 1976 άλογα θανατώθηκαν από σπάνια αφρικανική αρρώστια κοντά στο κέντρο ερευνών Dugway στη Γιούτα (ΗΠΑ). Το 1979, ένα εκατομμύριο κάτοικοι στα Ουράλια επλήγησαν από σοβαρή επιδημία πνευμονικού άνθρακα και αυτό το επεισόδιο συνέβη πλησίον των Σοβιετικών εγκαταστάσεων βιολογικού πολέμου (Sverdlovsk). Αργότερα, η CIA προκάλεσε μία γρίπη των χοίρων της Κούβας, με δραματικές επιπτώσεις στη διατροφή των κατοίκων της χώρας αυτής. Φυσικά τα επεισόδιά αυτά δεν τελειώνουν εδώ…\nΤο αμερικανικό κέντρο στρατιωτικών βιολογικών ερευνών του Dugway, είναι η σύγχρονη «έκδοση» του κέντρου πυρηνικών ερευνών Λος Άλαμος που γέννησε την ατομική βόμβα με τη συνδρομή του Πανεπιστημίου της Καλιφόρνια. Οι δεσμοί αυτοί ανάμεσα στο Πανεπιστήμιο και τον στρατό, συνεχίζονται μέχρι σήμερα.\n«Δεν είναι ιδρύματα καθαρά πανεπιστημιακά: εξασκούν τις επιστήμες για στρατιωτικούς σκοπούς» διακήρυξε ο διαπρεπής καθηγητής Schwartz, του Πανεπιστημίου του Berkeley.\nΑλλού πάλι το αμερικανικό πεντάγωνο ενθαρρύνει τα μαθηματικά (γραμμικός επιταχυντής του Στάνφορντ)… Μόνο που το πείραμα αυτό έμελλε να χρησιμοποιηθεί για την ανάλυση ακτινοβολιών που παράγονται κατά τη διάρκεια δοκιμών πυρηνικών όπλων…\nΚλείνοντας αυτό το μεγάλο οδοιπορικό από το «Σχέδιο Μανχάτταν» έως τον Covid-19, είναι αναγκαίο να θυμηθούμε την εξελικτική πορεία του Ευρωπαϊκού Πανεπιστημίου που στις μέρες μας, και κυρίως η Αμερικανική έκδοσή του, από πολύφερνη νύφη, κατάντησε υποτακτική ερωμένη του στρατιωτικο-βιομηχανικού κατεστημένου. Αντί άλλου επιλόγου, ας θυμηθούμε για το ακαδημαϊκό Ευρωπαϊκό πανεπιστήμιο τις αφετηρίες του και το θεσμικό του ιδεώδες, και ας συνειδητοποιήσουμε που βρίσκεται σήμερα…\nTo Πανεπιστήμιο δημιουργήθηκε το δωδέκατο αιώνα. Αναπτύχθηκε μέσα από μοναστικά και επισκοπικά σχολεία προηγούμενων αιώνων και υπήρξε αρχικά μια σχολαστική συντεχνία αποτελούμενη από καθηγητές και φοιτητές. Ο Leonhard Froese (1971) έχει περιεκτικά διατυπώσει την άποψη: «Η έννοια του Πανεπιστημίου αρχικά σήμαινε – όπως προσδιορίσθηκε στο Παρίσι το 1213: “The universitas magistrorum et scholarium or studentium” η ολότητα, η κοινότητα και ο σύνδεσμος δασκάλων και μαθητών, καθηγητών και φοιτητών, που οργανώνονται μεταξύ τους προς την εκπλήρωση των κοινών ερευνητικών τους ενδιαφερόντων». Εδώ ακριβώς βρίσκονται οι αφετηρίες του θεσμικού ιδεώδους του Πανεπιστημίου.\nΈνα από τα κλασσικά μοντέλα Πανεπιστημίου, κυρίως του ευρωπαϊκού χώρου, είναι αυτό του Αλεξάντερ φον Χούμπολτ. Στην αυθεντική εκδοχή του, το Χουμπολτιανό Πανεπιστήμιο όφειλε να είναι μία αυτόνομη επικράτεια με την ιδιαίτερη αποστολή της. Ο αυθεντικότερος εκφραστής του, ο Karl Jaspers (1883 – 1969), παρομοιάζει το πανεπιστήμιο:\n«Mε ένα κράτος μέσα στο Κράτος το οποίο βρίσκεται σε διαρκή σύγκρουση με την κρατική εξουσία και την πολιτική χειραγώγηση. Γιατί το Πανεπιστήμιο ιδεωδώς ελέγχει το κράτος με τη δύναμη της αλήθειας και όχι με τη βία. Αυτός είναι και ο λόγος άλλωστε για τον οποίο ο καθηγητής οφείλει να αναζητά την αλήθεια, καθώς δεν είναι ούτε δημόσιος υπάλληλος, ούτε μέλος σωματείου, ούτε πολιτικός, ούτε προπαγανδιστής πολιτικών απόψεων».\nΩς εκ τούτου, γενικά, ο διαχωρισμός κράτους και πανεπιστημίου συνειδητά σηματοδοτήθηκε από ένα προσεκτικά δομημένο σύστημα ηθικής το οποίο βασιζόταν στον χωρισμό και στην αμοιβαία πολιτική ουδετερότητα. Ωστόσο, σε αρκετές χώρες, τα Πανεπιστήμια δεν είναι πλέον συντεχνίες με την κοινωνιολογική έννοια του όρου. Τα πανεπιστημιακά συστήματα έχουν υποστεί τις συνέπειες της κρατικής παρέμβασης, των αντιλήψεων περί «αποδοτικότητας» και κυρίως την επίδραση της αγοράς. Στο κατώφλι του εικοστού πρώτου αιώνα, η παγκόσμια δημόσια δαπάνη στην εκπαίδευση ξεπερνά τα δύο τρισεκατομμύρια δολάρια. Η εκπαίδευση επομένως, αποτελεί ένα τεράστιο τομέα ο οποίος ήδη περιγράφεται ως κολοσσιαία «αγορά». Με φόντο την παγκοσμιοποίηση, και με το ελεύθερο εμπόριο να προτείνεται ως πανάκεια από του υπέρμαχους του οικονομικού φιλελευθερισμού, η εκπαίδευση είναι τώρα στο στόχαστρο των επιχειρηματιών.\nΤο Ελληνικό Πανεπιστήμιο στις μέρες μας χαρακτηρίζεται ως ένα μοναδικό υβριδικό μοντέλο, προερχόμενο από τη μικτογέννεση ενός κρατικού και ενός αγοραίου κλώνου. Έχει ένα σκληρό απαρχαιωμένο κέλυφος κρατικίστικου παρεμβατισμού και ένα αγοραίο διαβρωμένο πυρήνα. Χαρακτηριστικό του γνώρισμα είναι η έλλειψη προγραμματισμού, χρηματοδότησης και ακαδημαϊκής παράδοσης, δηλαδή των βασικών προϋποθέσεων ενός σύγχρονου ευρωπαϊκού πανεπιστήμιου. Συμφυές γνώρισμα του μοναδικού αυτού αναχρονιστικού μοντέλου είναι και η αποσύνθεση της εργασιακής κοινότητας των μελών του.\nΣτο απόγειο αυτής της ανεξέλεγκτης κατάστασης όλο και πιο επίκαιρο είναι το αίτημα της επιστροφής του Ελληνικού Πανεπιστημίου στις αφετηρίες του θεσμικού ιδεώδους του Ευρωπαϊκού Πανεπιστημίου, με τις απαραίτητες βελτιώσεις και εκσυγχρονισμούς. Στο μετέωρο ερώτημα τι είδους πανεπιστήμιο θέλουμε η απάντηση πρέπει να είναι: Το Κοινωνικό Πανεπιστήμιο.\nΤο Κοινωνικό Πανεπιστήμιο είναι μία μορφή του Δημόσιου Πανεπιστημίου. Σκοπός του είναι η άμεση και αμφίδρομη σχέση πανεπιστημιακής κοινότητας με την κοινωνία. Η αρχή αυτή διέπει και τις δύο διαστάσεις της σχέσης: την ερευνητική και τη διδακτική.\n«Αναγκαίος όρος της σύγχρονης δημοκρατίας είναι η ισότητα στη δημόσια χρήση της επιστήμης. Η αγορά εγκαθιστά την ανισότητα στη χρήση της επιστήμης, εφόσον διαθέτει τις ερευνητικές υπηρεσίες κατά την αγοραστική δύναμη του καθενός. Συνεπώς, όσο διατηρείται το αίτημα της δημοκρατίας, θα διατηρείται και το αίτημα της μη αγοραίας έρευνας. Στις συνθήκες αυτές, ενώ το Δημόσιο Πανεπιστήμιο διακατέχεται από τη σύνδεση της έρευνας με την αγορά, το Κοινωνικό Πανεπιστήμιο σε αντιδιαστολή, θέτει ως στόχο την άμεση σύνδεση της έρευνας με την κοινωνία». (Δ. Κωτσάκης, «Ανοιχτό Πολυτεχνείο», Θεσσαλονίκη, 1993).\nΕυχαριστίες: Ο συγγραφέας αισθάνεται την ανάγκη να ευχαριστήσει θερμά το συνάδερφο Επικ. Καθηγητή του ΑΠΘ, κ. Π. Μπαρμπαλέξη για την επιμέλεια του άρθρου και τις πολύ χρήσιμες συζητήσεις που είχαμε.\n Ellen G. White (1827-1915). Αμερικανίδα συγγραφέας και συνιδρυτής της Χριστιανικής εκκλησίας των Αντβεντιστών της έβδομης ημέρας. Είναι η πιο μεταφρασμένη συγγραφέας στην παγκόσμια ιστορία της λογοτεχνίας. Το βιβλίο της με τον τίτλο «Βήματα προς τον Χριστό» έχει μεταφρασθεί σε 137 γλώσσες! Το βιβλίο «The Great Controversy», απ’ όπου έχει παρθεί το παραπάνω απόσπασμα, έχει χαρακτηρισθεί: «ως το πλέον αμφιλεγόμενο και προκλητικό σε σκέψη σύγγραμμα του αιώνα».\nΑνιχνεύσεις | March 12, 2021\nΕυχαριστούμε πολύ,αγαπητέ κ.καθηγητά για την εξαιρετική και λεπτομερή επεξεργασία του θέματος και την ανάρτηση .\nΒασίλης Παπαγεωργίου says:\nΣας ευχαριστώ πολύ για τα καλά σας λόγια. Επίσης θα ήθελα να σας ευχαριστήσω για την προσοχή σας σε ένα εκτεταμένο άρθρο (δεν μπορούσε να γίνει και διαφορετικά) και να σας διαβεβαιώσω ότι δεν ήταν στις προθέσεις μου να σας ξαναθυμίσω μια τόσο φρικτή περίοδο της ανθρωπότητας. Επειδή όμως η ιστορία, δυστυχώς, κύκλους κάνει και επαναλαμβάνεται, νομίζω ότι είναι χρήσιμη η προσπάθεια όλων μας να ξαναθυμηθούμε αυτά τα γεγονότα.\nΧαίρετε κ. καθηγητά!\nΕπειδή πρόσεξα ότι παρακολουθείτε τα σχόλια, θα ήθελα να σας απευθύνω ένα γενικότερο, φιλοσοφικό ερώτημα, επί της κεντρικής ιδέας του πονήματός σας.\nΚατ’ αρχάς να δηλώσω ότι και το θέμα αφ’ εαυτού και η πραγμάτευσή του ήταν εξαιρετικώς ενδιαφέροντα.\nΗ σκέψη που με προβληματίζει είναι κατά πόσον ένας επιστήμονας είναι σε θέση να προβλέψει (και ακόμη περισσότερο να αποτρέψει) την μελλοντική κακή χρήση ενός επιτεύγματός του. Θα αναφέρω το κλασικό παράδειγμα με το μαχαίρι, που αποτελεί ταυτοχρόνως μαγειρικό και φονικό εργαλείο.\nΑν δεν υπήρχε το “σχέδιο Μανχάτταν”, του οποίου οι πολεμικοί σκοποί ήταν σαφείς εξ αρχής, θα είχαμε την πρόοδο στον τομέα της πυρηνικής ενέργειας; Ή αντιστρόφως, θα μπορούσαμε να επιτύχουμε μόνο την χρήση της πυρηνικής ενέργειας για ειρηνικούς σκοπούς, χωρίς να προκύψει κάποιο “σχέδιο Μανχάτταν”;\nΚαι άλλες εφευρέσεις, που στόχευαν αποκλειστικώς στην εξυπηρέτηση πολεμικών σκοπών, κατέληξαν στην πορεία να υπηρετούν όλη την ανθρωπότητα (για παράδειγμα το δίκτυο της DARPA, που εξελίχθηκε στο Διαδίκτυο, το GPS, κλπ).\nΟμοίως και η περίπτωση της γενετικής μηχανικής, που θίγετε στο τέλος. Δεν αξιοποιείται μόνο στο πεδίο των βιολογικών όπλων, αλλά και για έρευνα σε θεραπείες ασθενειών.\nΚαταλήγοντας, μήπως η υπερβολική επίκληση στην επιστημονική ηθική οδηγεί σε στασιμότητα, εξ αιτίας του φόβου για την κακή χρήση της επιστήμης/τεχνολογίας; Και μήπως δεν είναι αποκλειστική ευθύνη των επιστημόνων να προνοούν για την μελλοντική αξιοποίησή των ανακαλύψεών τους, αλλά οφείλουν να παραδίδουν την γνώση τους στην ανθρωπότητα, χρέος της οποίας είναι να την αξιοποιήσει καταλλήλως και ευεργετικώς;\nΥΓ: Κατά σύμπτωση, η πρώτη εκπομπή των “Ανιχνεύσεων”, που παρακολούθησα ποτέ, ήταν για το θέμα των πετρελαίων του Αιγαίου, στην οποία συμμετείχατε (το 1998 νομίζω). Το ενδιαφέρον του θέματος εκείνης της εκπομπής, οι ομιλητές και ο – ασυνήθης για τα ελλαδικά τηλεοπτικά δρώμενα – τρόπος που διαλέγονταν με κέρδισαν, ώστε εξελίχθηκα σε σταθερό θεατή της.\nAγαπητε κύριε Καραγιαννίδη,\nΣας ευχαριστώ πολύ για την ευγενική και ουσιαστική διατύπωση των απόψεων σας.\nΣτο δεύτερο μέρος της τριλογίας μου: Φιλοσοφικά και Ηθικά ζητήματα, προσπάθεισα να συγκεντρώσω αντιπαραθετικα τις απόψεις των πλέον σημαντικών εκπροσώπων της παγκόσμιας διανόησης.Νομιζω ότι εάν ανατρέξτε με την ίδια καλή διάθεση που δείχνετε να σας διακρίνει θα βρείτε τις απαντήσεις στα ερωτήματα αυτά.\nΜΑΙΡΗ ΓΙΑΝΤΖΑΚΛΙΔΟΥ says:\nΑπό την επισταμένη έρευνα που διενεργήσατε για το τόσο ενδιαφέρον θέμα, με τις πλείστες ιστορικές λεπτομέρειες και τα ηθικά διλήμματα, προέκυψε μία καταπληκτική τριλογία που με μεγάλη χαρά και ικανοποίηση μελέτησα.\nΠροσωπικά ωφελήθηκα πολύ και σας ευχαριστώ για αυτό.\nΜαρίνος Σιδερής says:\nΕίμαστε ευγνώμονες για το τρίτο μέρος που μας χάρισες του ιστορικού “ρεπορτάζ”, για το άγνωστο στον πολύ κόσμο «Σχέδιο Μανχάτταν»!\nΜακαρίζουμε επίσης και αυτούς που «ευτύχησαν» να σε έχουν δάσκαλο τους!\nΕίναι γεγονός ότι η Επιστήμη, καθώς μελετά τους νόμους της φύσης, πατά στους άγιους τόπους της δημιουργίας και οφείλει να είναι «πνευματική», «να βγάζει τα υποδήματα της» καθώς αισθάνεται την παρουσία του Θεού Δημιουργού, να αποδίδει αγάπη, τιμή, σεβασμό και δόξα στον Δημιουργό, το ίδιο και η Τεχνολογία. Όταν όμως η Επιστήμη και η Τεχνολογία δεν το κάνουν αυτό, τότε δεν είναι «πνευματικές» και ο παράγων άνθρωπος δεν εκφράζει μέσω αυτών Αγάπη και Δόξα στον Θεό, ούτε Αγάπη στον πλησίον του.\nΣτη συσχέτιση που εύστοχα έκανες με τον covid-19 που βιώνουμε σήμερα, το «Γεννητικό Τσέρνομπιλ», βλέπουμε την απουσία της πνευματικότητας στην Επιστήμη και στην Τεχνολογία. Έτσι είδαμε και βλέπουμε το «νομοτελειακό» αποτέλεσμα, να γίνονται φορέας καταστροφής και να στερούν την Ελευθερί και την Αγάπη, (τους Πυλώνες της Δημιουργίας του Θεού), από τους ανθρώπους.\nΗ Επιστήμη και η Τεχνολογία, είναι οι δύο βασικοί παράγοντες δόμησης του Δυτικού Πολιτισμού μας και δυστυχώς επιβεβαιώνουμε από το άρθρο σου, ότι μερικές φορές εδώ και χρόνια δεν Δοξάζουν τον Θεό και δεν Υπηρετούν τον Άνθρωπο με Αγάπη και το χειρότερο βλέπουμε να γίνονται άμεσα «καταστροφικά-ανθρωποκτονικά» όργανα ή να δημιουργούν έμμεσες καταστροφικές εξαρτήσεις στους ανθρώπους με τα δημιουργήματα-προϊόντα τους που καθώς αυτοί τα χρησιμοποιούν σταδιακά εξασθενίζουν την βούληση και μειώνουν την αγάπη και την ελευθερία τους!\n« Αμεση ανάλυση: Η Υφεση, η Πανδημία και η Ελληνική Οικονομία\nΑπό 17 Μαΐου η τέλεση λειτουργιών και τελετών με την συμμετοχή πιστών »\n© 2021 Ανιχνεύσεις\t| Statistics: 189 SQL queries done. Page generation took 1.868 seconds.


ΞΕΝΕΣ ΑΓΟΡΕΣ 25-09-2020 | 23:03\nΓια δεύτερη διαδοχική συνεδρίαση η Wall Street κατέγραψε «σκαμπανεβάσματα» με τους αγοραστές να επικρατούν εν τέλει. Οι επενδυτές έχουν να διαχεριστούν τόσο τον φόβο ενός νέου lockdown, όσο και την ασταθή πολιτική σκηνή που διαμορφώνεται στις ΗΠΑ.\nΤα ηνία διατήρησε ο τεχνολογικός κλάδος που κατάφερε να σβήσει σημαντικές απώλειες της Πέμπτης. Αξίζει να αναφέρουμε πως οι δείκτες παρά τις ανησυχίες που επικρατούν για τον κορονοϊό και την ύφεση, συνεχίζει να «φλερτάρει» σε ιστορικά υψηλά.\nΑναλυτές σημειώνουν πως κυριαχεί η αβεβαιότητα όσο οδεύουμε προς τις κρίσιμες προεδρικές εκλογές του Νοεμβρίου πυροδοτώντας νευρικότητα στις αγορές. Παράλληλα ο δρόμος προς τις κάλπες δυσχεραίνει το τοπίο σε ότι αφορά μια συμφωνία μεταξύ Δημοκρατικών και Ρεπουμπλικάνων για ένα νέο πακέτο μέτρων τόνωσης της αμερικανικής οικονομίας.\nΤην Πέμπτη ο Lamoureux πρόεδρος της εταιρείας αναλύσεων Yves Lamoureux δήλωσε στο MarketWatch «εχουμε ένα δεύτερο κύμα πανδημίας, και δημιουργούνται πολλές εικασίες στην αγορά. Νομίζω ότι η αγορά θα αρχίσει ξανά να καταγράφει απώλειες. Ο νέος γύρος sell off θα ξεκινήσει αργά και θα επεκταθεί έως το 2021, προσθέτοντας πως «μια άλλη μεγάλη μεταβλητότητα θα ακολουθήσει, ενώ μια τελική πτώση πιθανώς να έρθει κοντά στο 2023».\nΕιδικότερα, την Παρασκευή, ο Dow Jones ενισχύθηκε κατά 1,35% στις 27.175 μονάδες, άνοδο 1,60% στις 3.298 μονάδες σημείωσε ο S&P 500, ενώ ισχυρή άνοδο κατέγραψε ο Nasdaq 2,29% στις 10.993 μονάδες.\nΑπό τον Dow πρωταγωνίστησε η μετοχή της Boeing που ενισχύθηκε κατά 6,85% και της Apple με 3,75%.


Κατέληξε και η 19χρονη Ιωάννα, 9 μέρες μετά τον πατέρα της, από το ίδιο τροχαίο – Λόγος της Πέλλας\nHome/Ειδήσεις/Ελλάδα/Κατέληξε και η 19χρονη Ιωάννα, 9 μέρες μετά τον πατέρα της, από το ίδιο τροχαίο\nΚατέληξε και η 19χρονη Ιωάννα, 9 μέρες μετά τον πατέρα της, από το ίδιο τροχαίο\nΔυστυχώς η οικογένεια Κωστοπούλου θρηνεί και την απώλεια της 19χρονης Ιωάννας που δεν τα κατάφερε και “‘έφυγε” 9 μέρες που πάλεψε σκληρά\nγια να ζήσει μετά το τροχαίο δυστύχημα που στοίχισε τη ζωή και του πολυαγαπημένου της μπαμπά.\nΠΑΛΕΨΕ 9 ΜΕΡΕΣ ΔΙΑΣΩΛΗΝΩΜΕΝΗ ΣΤΗ ΜΕΘ\nΗ 19χρονη Ιωάννα, η δεύτερη μεγαλύτερη κόρη της οικογένειας, ήταν συνεπιβάτιδα με τον μπαμπά της και έδωσε 9 μέρες γενναία, αλλά άνιση μάχη, διασωληνωμένη στο Πανεπιστημιακό Γενικό Νοσοκομείο Πατρών. Ήταν βαριά τραυματισμένη και όλοι προσεύχονταν να γίνει το θαύμα και να γίνει καλά. Σύμφωνα με το ρεπορτάζ και όσα είχε δηλώσει ο Νίκος Μπαντούνας, πρόεδρος της κοινότητας Κάλφα και συγγενής της οικογένειας. «Η κόρη του Βασίλη είναι σε πάρα πολύ κρίσιμη κατάσταση, έχει χτυπήσει το κεφάλι του το κοριτσάκι, ο θεός να βάλει το χέρι του. Δεν ξέρω πώς έχασε τον έλεγχο, το αυτοκίνητο έφερε 10 τούμπες, πέταξε πρώτα το κοριτσάκι έξω και στη συνέχεια πέταξε και τον 51χρονο, γύρω στα 30 μέτρα μακριά από το αμάξι. Ο θάνατός του ήταν ακαριαίος. Το κοριτσάκι χτύπησε πολύ άσχημα στο κεφάλι, έκανε χειρουργείο στο Ρίο που κράτησε από τις 5 μέχρι τις 12 και δυστυχώς είναι πολύ δύσκολα τα πράγματα. Μακάρι όλα να πάνε καλά. Είναι δύσκολες η ώρες για την οικογένειά του, δεν το έχουν συνειδητοποιήσει» μας λέει.\nΔυστυχώς δεν τα κατάφερε η 19χρονη. Το τροχαίο δυστύχημα σημειώθηκε το μεσημέρι της περασμένης Τετάρτης στην εθνική οδό Πατρών-Τριπόλεως, στο ύψος του χωριού Κυδωνιές Βασιλικού στην Αχαΐα.\nΗ αναγγελία της τραγικής είδησης του μπαμπά 5 παιδιών, έπεσε ως κεραυνός εν αιθρία στο χωριό Κάλφα, με την οικογένεια Κωστόπουλου να θρηνεί την απώλεια του 51χρονου Βασίλη Κωστόπουλου. Σήμερα ήρθε το δεύτερο χτύπημα της μοίρας με το άκουσμα του θανάτου και της 19χρονης Ιωάννας, όπως αναφέρει το patrisnews.\nΤο οικογενειακό δράμα δεν έχει τελειωμό, αφού χθες έφυγε από τη ζωή και σήμερα κηδεύεται και ο παππούς της οικογένειας. Ένα ολόκληρο χωριό, το Κάλφα Ερυμάνθου, θρηνεί για τις απώλειες της οικογένειας…\nPrevious “Πλεύρη, ντροπή σου”! Άγριες αποδοκιμασίες στον υπουργό, από υγειονομικούς\nNext Θεσσαλονίκη: Τράβηξε πιστόλι για να ληστέψει φαρμακείο


Γαληνός - Σκεύασμα - EXAMEL TAB 15MG/TAB BTX20 (BLIST 2X10) - Οδηγίες χρήσης\nEXAMEL TAB 15MG/TAB BTX20 (BLIST 2X10)\nTo EXAMEL ενδείκνυται για: βραχείας διάρκειας συμπτωματική θεραπεία οξειών εξάρσεων της οστεοαρθρίτιδας. μακράς διάρκειας συμπτωματική θεραπεία της ρευματοειδούς αρθρίτιδας (χρόνια πολυαρθρίτις). συμπτωματική ...\nΗ ΔΟΣΗ ΔΕΝ ΠΡΕΠΕΙ ΝΑ ΥΠΕΡΒΑΙΝΕΙ ΤΑ 15 MG ΗΜΕΡΗΣΙΟΙ Οι ανεπιθύμητες ενέργειες μπορεί να ελαχιστοποιηθούν, εφόσον χρησιμοποιούνται την κατώτατη αποτελεσματική δόση για την πλέον μικρή διάρκεια θεραπείας ...\nΣε περίπτωση υπερδοσολογίας απαιτούνται κατάλληλα μέτρα αφού δεν υπάρχει γνωστό αντίδοτο. Από τα ευρήματα μιας κλινικής μελέτης προκύπτει ότι σημειώνεται επιτάχυνση της αποβολής της μελοξικάμης με χολεστυραμίνη. ...\nΑν πρέπει να λαμβάνετε το φάρμακο συνεχώς και παραλείψετε μια δόση, θα πρέπει να πάρετε την δόση αυτή το ταχύτερο δυνατόν. Εάν, εν τούτοις, πλησιάζει η ώρα για την επόμενη δόση, μη λάβετε την δόση που ...\nΤο προϊόν φυλάσσεται σε θερμοκρασία μέχρι 25°C, μακριά από τα παιδιά.


HellasFM - Η πετρελαιοκηλίδα της Σαλαμίνας "μαύρισε" Πειραϊκή, Φρεαττύδα, Καλαμάκι, Αγιο Κοσμά, Ελληνικό ακόμα και Γλυφάδα - Έλεγχοι από το Λιμενικό κατά μήκος όλης της ακτογραμμής στα νότια προάστια της Αττικής\nΗ πετρελαιοκηλίδα της Σαλαμίνας "μαύρισε" Πειραϊκή, Φρεαττύδα, Καλαμάκι, Αγιο Κοσμά, Ελληνικό ακόμα και Γλυφάδα - Έλεγχοι από το Λιμενικό κατά μήκος όλης της ακτογραμμής στα νότια προάστια της Αττικής\tFeatured\nΗ πετρελαιοκηλίδα της Σαλαμίνας "μαύρισε" Πειραϊκή, Φρεαττύδα, Καλαμάκι, Αγιο Κοσμά, Ελληνικό ακόμα και Γλυφάδα - Έλεγχοι από το Λιμενικό κατά μήκος όλης της ακτογραμμής στα νότια προάστια της Αττικής - Εικόνες που συγκλονίζουν - Δεν ξέρουν ακόμα την έκταση της ρύπανσης!\nΗ εικόνα από τις δυο πλαζ τουΑγίου Κοσμάείναι αποκαρδιωτική. Το ίδιο και η πλαζΕλληνικού – Αργυρούπολης. Η παραλίες είναι μαύρες και οι κάτοικοι της περιοχής και όσοι βρέθηκαν εκεί για να κάνουν μπάνιο όπως συνήθιζαν όλο το καλοκαίρι δεν πιστεύουν στα μάτια τους.\nΦρεαττύδα και Πειραϊκήγέμισαν μαζούτ, ενώ η ατμόσφαιρα είναι αποπνικτική. Οι αγαπημένες παραλίες των πειραιωτών όπως του Παρασκευά στα Βοτσαλάκια και μπροστά από την Σχολή Ναυτικών Δοκίμων, είναι μαύρες.\nΤη λύπη της για την πρόκληση του ναυαγίου του δεξαμενόπλοιου «Αγ. Ζώνη ΙΙ» και μόλυνση του θαλάσσιου περιβάλλοντος και της παράκτιας περιοχής της Σαλαμίνας εκφράζει σε ανακοίνωσή της η πλοιοκτήτρια εταιρεία«Αγία Ζώνη ναυτική εταιρεία».


Ergatiki - “Η κοινωνική επανάσταση είναι εφικτή”\n“Η κοινωνική επανάσταση είναι εφικτή”\n“Η επανάστασή μας είχε ανάμεικτα αποτελέσματα. Δεν έχουμε κερδίσει ούτε το βασικό αίτημα για κοινωνική δικαιοσύνη, όμως κερδίσαμε το δικαιώμα να μιλάμε και οι Τυνήσιοι δεν φοβούνται πλέον. Πολύς κόσμος ασχολείται τώρα με την πολιτική.\nΑυτό είναι το ξύπνημά μας. Ως ακτιβιστές δεν νιώθουμε πλέον απομονωμένοι. Ο κόσμος είναι έτοιμος να κάνει θυσίες για να παλέψει για τα δικαιώματά του.\nΜετά την επανάσταση, η κυβέρνηση του κόμματος Ενάχντα, το οποίο συνδέεται με τη Μουσουλμανική Αδελφότητα, αναδείχθηκε με 40% στις εκλογές. Πολύς κόσμος τούς σεβόταν για την αντίθεσή τους στη δικτατορία. Αλλά οι πολιτικές τους δεν είναι τόσο διαφορετικές από του Μπεν Αλί.\nΈχουν αρχίσει να χρησιμοποιούν τρομοκρατία και προσπαθούν να ελέγξουν όλους τους θεσμούς του κράτους, τοποθετώντας υποστηρικτές τους. Η κυβέρνηση έχει συμφωνήσει να επιβάλει νεοφιλελεύθερες οικονομικές πολιτικές και μέτρα λιτότητας που απαιτεί το ΔΝΤ. Η κυβέρνηση θέλει επίσης να περιορίσει τα δικαιώματα των γυναικών. Έχει ήδη φανεί πως βρίσκεται σε αντίθεση με τα αιτήματα και το πνεύμα της επανάστασης.\nΚάνει λόγο για 'μετάβαση στη δημοκρατία', αλλά στην πράξη προσπαθεί να επιβάλει μια νέα δικτατορία. Αυτός είναι ο λόγος που πολλοί άνθρωποι νιωθουν πως μια κοινωνική επανάσταση είναι ακόμη εφικτή και αναγκαία.\nΜετά την επανάσταση, τα κόμματα της Αριστεράς βρίσκονταν σε μειονεκτική θέση. Παρόλο που ήμασταν κομμάτι της εξέγερσης, δώσαμε μάχη για να δημιουργηθεί ένα κοινό μέτωπο στις εκλογές που ακολούθησαν. Τώρα έχουμε δημιουργήσει το Λαϊκό Μέτωπο για να συντονίζουμε τη δράση μας. Αλλά αντιμετωπίζουμε μεγάλα προβλήματα.\nΠολύς κόσμος πιστεύει ότι η κυβέρνηση ήταν πίσω από τη δολοφονία του δημοφιλούς αριστερού ηγέτη, Σόκρι Μπελαΐντ. Φοβόμαστε πως αυτή η κυβέρνηση είναι έτοιμη να χρησιμοποιήσει βία, επειδή απέτυχε να υλοποιήσει τις υποσχέσεις της.\nΜετά τη δολοφονία απαιτήσαμε γενική απεργία, κάτι που έγινε από την UGTT -ήταν μεγάλο βήμα. Τότε, δέχθηκαν επίθεση τα γραφεία της UGTT. Η δολοφονία του Μπελαΐντ πυροδότησε τεράστια κρίση για την κυβέρνηση, η οποία για πολλές βδομάδες έχασε τον έλεγχο πάνω στη χώρα. Η UGTT έπαιξε σημαντικό ρόλο στην οργάνωση των κινητοποιήσεων, αλλά τώρα σέρνεται πίσω από τα πολιτικά παιχνίδια της κυβέρνησης. Στη διάρκεια της κρίσης, τραμπούκοι των Σαλαφιτών εμφανίζονταν λέγοντας ότι ήθελαν να προστατεύσουν την ατομική ιδιοκτησία. Έστησαν “τοπικές επιτροπές” για να “υπερασπίσουν το λαό”. Στην πραγματικότητα στόχος αυτών των επιτροπών ήταν να τρομοκρατήσουν τον πληθυσμό.\nΗ επανάσταση μας έδωσε χρόνο να οικοδομήσουμε και να κερδίσουμε τον απλό κόσμο στην ιδέα του ριζικού κοινωνικού μετασχηματισμού.\nΞέρουμε ότι η πραγματική δημοκρατία δεν μπορεί να κατακτηθεί χωρίς να πετύχουμε τα ελάχιστα κοινωνικά αιτήματα. Αυτή είναι η μάχη μας στο Λαϊκό Μέτωπο και στην παρέμβασή μας στους απλούς ανθρώπους.”\nΑζάκ, Σαλίμ, Γιαχιαόμι, Μουχτάρ και Ρίντα, μέλη του Λαϊκού Μετώπου


Das Loreley Weinstubchen, Sankt Goarshausen - Κριτικές εστιατορίων - TripAdvisor\nSankt Goarshausen: Όλα τα ξενοδοχεία Sankt Goarshausen: Προσφορές ξενοδοχείων Sankt Goarshausen: Ξενοδοχεία τελευταίας στιγμής\n5 αστέρων ξενοδοχεία σε: Sankt Goarshausen\n4 αστέρων ξενοδοχεία σε: Sankt Goarshausen\n3 αστέρων ξενοδοχεία σε: Sankt Goarshausen\nSankt Goarshausen: Όλα τα εστιατόρια Sankt Goarshausen: Δημοφιλείς κουζίνες\nSankt Goarshausen: Γερμανική εστιατόρια\nSankt Goarshausen: Ιταλική εστιατόρια\nSankt Goarshausen: Το καλύτερο γεύμα με Σνίτσελ\nSankt Goarshausen ΠΡΟΒΛΗΘΗΚΑΝ ΠΡΟΣΦΑΤΑ Δεν βρέθηκαν αποτελέσματα ΓΙΝΕΤΕ ΜΕΛΟΣσε:Αναζήτηση Sankt...: ΠληροφορίεςΞενοδοχείαΕστιατόριαΔραστηριότητεςΠτήσειςΑεροπορικές εταιρείεςΤα καλύτερα του 2017Κέντρο βοήθειαςΣυνδεθείτε Γίνετε μέλος Τα ταξίδια μου Κρατήσεις Αναζήτηση\nΕυρώπη Γερμανία Ρηνανία-Παλατινάτο Sankt Goarshausen Εστιατόρια σε Sankt Goarshausen Das Loreley Weinstubchen\nΝο 1 από 11 στην κατηγορία Εστιατόρια για: Sankt Goarshausen €€ - €€€\nΓερμανική, Ευρωπαϊκή, Κεντρικής Ευρώπης Bahnhofstr. 16, 56346 Sankt Goarshausen, Ρηνανία-Παλατινάτο, Γερμανία+49 6771 7068Ιστότοπος\nΝα εμφανιστούν επίσης ΧάρτηςΔορυφορικός Έχει γίνει παύση των ενημερώσεων χάρτη. Μεγεθύνετε για προβολή ενημερωμένων πληροφοριών. Επαναφορά ζουμ Γίνεται ενημέρωση του χάρτη… Επιστροφή στον χάρτη Επισκόπηση 4,5 43 κριτικέςΕξαιρετικό58%Πολύ καλό32%Μέτριο4%Ανεπαρκές2%Πολύ κακό4%Ώρες εστιατορίου + Προσθήκη ωρώνΚΟΥΖΙΝΕΣ Γερμανική, Ευρωπαϊκή, Κεντρικής Ευρώπης ΤΙΜΗ €€ - €€€ΒΑΘΜΟΛΟΓΙΕΣ ΕξυπηρέτησηΦαγητόΑξίαΑτμόσφαιραΤΟΠΟΘΕΣΙΑ Bahnhofstr. 16, 56346 Sankt Goarshausen, Ρηνανία-Παλατινάτο, ΓερμανίαΌλες οι λεπτομέρειες Βελτίωση αυτής της καταχώρισηςΑυτό το εστιατόριο είναι καλό για μπραντς;Ναι Όχι Άγνωστο Αυτό το εστιατόριο είναι καλό για επαγγελματικές συναντήσεις;Ναι Όχι Άγνωστο Αυτό το εστιατόριο είναι ρομαντικό;Ναι Όχι Άγνωστο Αυτό το εστιατόριο είναι κατάλληλο για παιδιά;Ναι Όχι Άγνωστο Αυτό το εστιατόριο είναι καλό για μεσημεριανό γεύμα;Ναι Όχι Άγνωστο Αυτό το εστιατόριο είναι καλό για βραδινό γεύμα;Ναι Όχι Άγνωστο Οι τιμές σε αυτό το εστιατόριο είναι μεσαίας κατηγορίας;Ναι Όχι Άγνωστο Αυτό το εστιατόριο είναι προσβάσιμο με αναπηρικό αμαξίδιο;Ναι Όχι Άγνωστο Μπορεί ένας χορτοφάγος να απολαύσει ένα καλό γεύμα σε αυτό το εστιατόριο;Ναι Όχι Άγνωστο Μπορεί κάποιος που δεν τρώει γλουτένη να απολαύσει ένα καλό γεύμα σε αυτό το εστιατόριο;Ναι Όχι Άγνωστο Ευχαριστούμε για τη βοήθειά σας! Μοιραστείτε άλλη μια εμπειρία πριν φύγετε. Γράψτε μια κριτικήΚριτικές (43)Βαθμολογία ταξιδιωτών Εξαιρετικό6Πολύ καλό2Μέτριο1Ανεπαρκές0Πολύ κακό1Τύπος ταξιδιώτηΟικογένειεςΖευγάριαΜόνος-ηΕπαγγελμ. ταξίδιΦίλοιΠερίοδος του χρόνου Μάρ.-ΜάιοςΙούν.-Αύγ.Σεπ.-Νοέμ.Δεκ.-Φεβ.Γλώσσα Όλες οι γλώσσες Ελληνικά (10)Γερμανικά (23)Αγγλικά (12)Περισσότερες γλώσσες Γλώσσα Ελληνικά (10)Γερμανικά (23)Αγγλικά (12)Ολλανδικά (4)Ιαπωνικά (1)Ισπανικά (1)Πολωνικά (1)Ρωσικά (1)Δείτε τι λένε οι ταξιδιώτες: 1 - 10 από 10 κριτικές\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιZanderAustraliaAustralia19445Η κριτική γράφτηκε 25 Μαΐου 2017 μέσω κινητής συσκευής Ωραίο γεύμα stopΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιcricketfanBBAuckland14036Η κριτική γράφτηκε 20 Μαΐου 2017 Γραφική ατμόσφαιραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιJordan DSupply, Βόρεια Καρολίνα497Η κριτική γράφτηκε 25 Νοεμβρίου 2016 μέσω κινητής συσκευής Σπουδαία γεύματα σε ένα άνετο δωμάτιοΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιMTS--1000Everett, Ουάσιγκτον27240Η κριτική γράφτηκε 26 Απριλίου 2016 Το μεσημεριανό γεύμα στο St GoarΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιVit S2Η κριτική γράφτηκε 28 Ιουνίου 2015 μέσω κινητής συσκευής Κουζίνα amaizingly αργήΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιvazchanMannheim, Germany, Europe4510Η κριτική γράφτηκε 5 Ιουνίου 2015 μέσω κινητής συσκευής Μέτριο φαγητό, εξαιρετικό σέρβιςΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιjhbright3113Η κριτική γράφτηκε 21 Δεκεμβρίου 2014 μέσω κινητής συσκευής Σνίτσελ με μπύρα, όλα είναι εκπληκτικήΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιrudoneΝτόρντρεχτ, Ολλανδία2015Η κριτική γράφτηκε 31 Οκτωβρίου 2014 Γερμανική ΓιορτήΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιMuis-7delft2116Η κριτική γράφτηκε 23 Οκτωβρίου 2014 Υψηλή wow-factorΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιkeninakayakMoraga11543Η κριτική γράφτηκε 31 Δεκεμβρίου 2012 Μια πολύ ευχάριστη εμπειρίαΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΕνημέρωση καταχώρισης… Στην περιοχή Κοντινά εστιατόριαRestaurant Corazon68 κριτικές 0,42 χλμ μακριά Nassauer Hof Loreley18 κριτικές 0,06 χλμ μακριά Restaurant Zur Loreley61 κριτικές 0,4 χλμ μακριά Κοντινά αξιοθέαταRheinfels Castle367 κριτικές 0,82 χλμ μακριά Stefans Wine Paradise129 κριτικές 0,46 χλμ μακριά Loreley Linie67 κριτικές 0,33 χλμ μακριά Stiftskirche11 κριτικές 0,41 χλμ μακριά Ερωτήσεις & ΑπαντήσειςΛάβετε γρήγορα απαντήσεις από το προσωπικό του Das Loreley Weinstubchen και από προηγούμενους επισκέπτες.Σημείωση: η ερώτησή σας θα δημοσιευθεί στη σελίδα Ερωτήσεις & Απαντήσεις.Επαλήθευση: Οδηγίες δημοσίευσηςΥποβολή\nBahnhofstr. 16, 56346 Sankt Goarshausen, Ρηνανία-Παλατινάτο, Γερμανία Τοποθεσία:


Παναθηναϊκός: Μοναδικός αήττητος! (pic) - Leoforos.gr\nΠαναθηναϊκός: Μοναδικός αήττητος! (pic)\nΜετά και την ήττα του Ατρόμητου στην Τούμπα, για άλλη μια σεζόν παραμένει ακατάρριπτο το επίτευγμα του Παναθηναϊκού!\nΑυτό, όμως, είχε και σαν αποτέλεσμα να «σφραγιστεί» και τυπικά πως για ακόμα μια φορά ο Παναθηναϊκός παραμένει η μοναδική ομάδα που έχει καταφέρει να κατακτήσει αήττητη το πρωτάθλημα! Αυτό είχε συμβεί τη σεζόν 1963-1964 όταν οι «πράσινοι» πήραν τον τίτλο χωρίς να έχουν καμία ήττα, με τον μεγάλο Μπόμπεκ στον πάγκο τους…


Ἱερὰ Μητρόπολη Ναυπάκτου καὶ Ἁγίου Βλασίου - Ἐκκλησιαστική Παρέμβαση - Η επικοινωνία του Γέροντος Πορφυρίου με τον λαό του Θεού (Α)\nΗ επικοινωνία του Γέροντος Πορφυρίου με τον λαό του Θεού (Α)\nΕισήγηση στον Διορθόδοξο Μοναχικό Συνέδριο για τον Γέροντα Πορφύριο στην Ι.Μονή Χρυσοπηγής Χανίων Κρήτης, βλ. προηγούμενο τεύχος.\nΚάθε φορά που σκέπτομαι τον μακάριο Γέροντα π. Πορφύριο, τον αισθάνομαι ως έναν αββά του Γεροντικού.\nΌπως είναι γνωστόν, το «Γεροντικόν» είναι συλλογή λόγων των αββάδων – Γερόντων σε ανθρώπους απογοητευμένους τόσο από τον εαυτό τους όσο και από το πως εκφραζόταν και βιωνόταν η εκκλησιαστική ζωή στον κόσμο και αναζητούσαν τους αυθεντικούς εκφραστές της πνευματικής ζωής, για να μυηθούν στα μυστήρια της Βασιλείας των Ουρανών. Άνθρωποι διαφόρων κατηγοριών, αρχιερείς και αυτοκράτορες, μοναχοί και κοσμικοί, νέοι και ηλικιωμένοι, επιστήμονες και αγράμματοι, πλησίαζαν τους Γέροντες για να μυηθούν στην χριστιανική ζωή.\nΔιαβάζοντας κανείς το «Γεροντικόν», συναντά κυρίως δύο φράσεις.\nΗ πρώτη είναι: «Αββά, ειπέ ρήμα πως σωθώ». Άνθρωποι ποικίλων ηλικιών, επαγγελμάτων, και διανοητικής καταστάσεως, κατά μόνας η καθ’ ομάδες πλησίαζαν τους αββάδες και ζητούσαν να ακούσουν ένα «ρήμα», πως να σωθούν.\nΤο «ρήμα» είναι λόγος Θεού που δίδεται σε αγίους ανθρώπους και έχει μέσα του την ενέργειά Του, που τους δίδει μια συγκεκριμένη παραγγελία και τους αναγεννά πνευματικά. Είναι χαρακτηριστικός ο λόγος του Ευαγγελιστού Λουκά: «εγένετο ρήμα Θεού επί Ιωάννην τον Ζαχαρίου υιόν εν τη ερήμω και ήλθεν εις πάσαν την περίχωρον του Ιορδάνου κηρύσσων βάπτισμα μετανοίας εις άφεσιν αμαρτιών» (Λουκ. γ , 2). Ακόμη, ο ίδιος ο Χριστός είπε στους μαθητάς Του: «τα ρήματα α εγώ λαλώ υμίν, πνεύμά εστι και ζωή εστιν» (Ιωαν. στ , 63). Έτσι αντιλαμβάνονταν οι Μαθητές τους λόγους του Χριστού, γι α?τό και ο Απόστολος Πέτρος είπε: «Κύριε, προς τίνα απελευσόμεθα; ρήματα ζωής αιωνίου έχεις•» (Ιω. στ , 68). Το ρήμα του Θεού είναι μια πνευματική γεύση που αισθάνεται ο άνθρωπος που αναγεννάται πνευματικά, γι’ αυτό ο Απόστολος Παύλος γράφει: «και καλόν γευσαμένους Θεού ρήμα δυνάμεις τε μέλλοντος αιώνος» (Εβρ. στ , 5).\nΈτσι το «ρήμα», κατά το «Γεροντικόν», είναι μια φράση, μια λέξη, που είναι αποκάλυψη του Θεού η και απόφθεγμα που περικλείει την αγιοπνευματική πείρα του Γέροντος. Αυτό το «ρήμα» έχει δύο ιδιότητες. Η μία ότι είναι απόσταγμα μιας ολόκληρης ζωής του συγκεκριμένου Γέροντος. Ο αββάς αγωνίσθηκε σε όλη του την ζωή και κατέληξε σε μια πρόταση, που έχει μεγάλη ενέργεια, η ακόμη εκείνη την ώρα ο αββάς φωτίζεται από τον Θεό και προσφέρει τον αποκαλυπτικό λόγο σ’ αυτόν που του τον ζητά. Μερικοί αββάδες έγιναν γνωστοί με ένα «ρήμα» που έχει όμως μεγάλη ενέργεια. Η δεύτερη ιδιότητα είναι ότι αυτό το «ρήμα» προσφέρεται σε συγκεκριμένο άνθρωπο, που το έχει ανάγκη, και θα τον καθορίση σε ολόκληρη την ζωή του, αν το εφαρμόση. Και συνήθως, όπως το «ρήμα» είναι απόσταγμα μιας ολόκληρης ζωής, έτσι και η εφαρμογή αυτού του «ρήματος», δηλαδή το να περάση το «ρήμα» και να γίνη τροφή και αίμα στον άνθρωπο, απαιτεί αγώνα μιας ολόκληρης ζωής. Έτσι, πολλές φορές ο άνθρωπος χρειάζεται ένα «ρήμα» για να σωθή.\nΗ δεύτερη φράση που συναντά κανείς στο «Γεροντικόν» είναι: «είπε Γέρων». Οι Γέροντες που ομιλούν μπορεί να ανήκουν σε διάφορες ηλικίες, είναι νέοι και ηλικιωμένοι, αλλά πάντα είναι και λέγονται Γέροντες, αββάδες και αμμάδες. Λέγονται Γέροντες γιατί απέκτησαν την σοφία του Θεού, ύστερα από εμπειρική βιωματική κατάσταση, αλλά και ύστερα από την επικοινωνία με άλλους μοναχούς που είχαν την σοφία του Θεού. Έζησαν στην έρημο, εμπνεύσθηκαν από το «πνεύμα» της ερήμου, στην οποία όλα διδάσκουν - η σιωπή και ο λόγος, τα έμψυχα και τα άψυχα, οι άνθρωποι και τα ζώα, ο άνεμος και η ηρεμία - και στην συνέχεια ανεδείχθηκαν καθηγητές της ερήμου. Η έρημος μέσα από την οποία μιλούσαν, η κατά Θεόν σχόλη, ήταν η θεολογική τους σχολή. Χαρακτηριστικός είναι ο λόγος του αββά Ποιμένος, τον οποίο είπε έχοντας υπ' όψη το χωρίο των Παροιμιών «α είδον οι οφθαλμοί σου, λέγε» (Παροιμ. κε’, 7): «εγώ δε λέγω υμίν, ότι εάν και ψηλαφήσητε ταις χερσίν υμών, μη μαρτυρήσητε». Οι αββάδες, για να ομιλήσουν δεν στηρίζονταν στις σωματικές αισθήσεις, και στην λογική τους, που συνήθως απατούν, αλλά στην πνευματική αίσθηση και την αποκάλυψη του Θεού.\nΟ αββάς λέγεται Γέρων, γιατί όσα έλεγε δεν ήταν δική του πείρα, που την απέκτησε σε ένα μικρό χρονικό διάστημα, αλλά ήταν αποκάλυψη του Θεού, εφάμιλλη του λόγου των Προφητών: «τάδε λέγει Κύριος». Επίσης, αυτό το «ρήμα» ήταν εμπειρία που μεταδιδόταν από γενιά σε γενιά, από Πνευματικούς Πατέρας στα πνευματικά τους παιδιά. Γιατί, όπως η βιολογική ζωή, μεταδίδεται από γενιά σε γενιά, μέσα από την αγάπη, έτσι συμβαίνει και με την μετάδοση της πνευματικής ζωής. Οπότε, ο συγκεκριμένος αββάς, παρά την ενδεχόμενη νεαρά ηλικία του, ήταν Γέρων, αφού δεν διέκοπτε την διαχρονική παράδοση που απέκτησε. Ο λόγος του είχε μια συνέχεια, ήταν φορτισμένος με μια διαχρονική πείρα, την οποία, δεν αντικαθιστούσε με δικούς του στοχασμούς και προσωπικές του σκέψεις.\nΤα όσα έλεγαν οι αββάδες ανήκαν σε διάφορες κατηγορίες, ήτοι ανέκδοτο - διήγηση, λόγιο, παραβολή, συμβολικό υπόδειγμα, διήγηση θαυματουργίας, οράματα. Χρησιμοποιούσαν κάθε φορά μια διαφορετική μορφή επικοινωνίας με τους ανθρώπους, ανάλογα με τις ανάγκες του καθενός και την πνευματική τους ωφέλεια.\nΕλέχθησαν αυτά, για να καταλήξω στο ότι η επικοινωνία του Γέροντος Πορφυρίου με τον κόσμο, τον λαό του Θεού, εκινείτο μέσα στην προοπτική των αββάδων του Γεροντικού. Έζησε και ζούσε μέσα στην ατμόσφαιρα και το «πνεύμα» της ερήμου. Ακόμη και όταν διακονούσε στην Πολυκλινική Αθηνών και κυκλοφορούσε στην Πλατεία Ομόνοιας, ανέπνεε από την ατμόσφαιρα της ερήμου, ζούσε και την ήρεμη φύση της ερήμου, η οποία, κατά τον δικό του λόγο, είναι «το μυστικό Ευαγγέλιο». Υπήρξε καθηγητής της ερήμου, και έλεγε «ρήματα» σε ανθρώπους που τον πλησίαζαν για να σωθούν. Δηλαδή, οι άνθρωποι τον ρωτούσαν: «αββά Πορφύριε, ειπέ ρήμα πως σωθώ». Και εκείνος τα όσα έλεγε ήταν έκφραση του: «είπε Γέρων».\n1. Η επικοινωνία μου με τον π. Πορφύριο\nΔεν είχα μεγάλη επικοινωνία με τον π. Πορφύριο, όπως είχαν πολλοί άλλοι Κληρικοί και λαϊκοί. Συναντηθήκαμε μερικές φορές, και αυτό έγινε με δική του πρωτοβουλία, αφού εκείνος μου τηλεφωνούσε. Δεν είχα την ευλογία να τον επισκεφθώ στον τόπο της ασκήσεως και διαμονής του κατά τα τελευταία χρόνια του, αλλά λίγες φορές που συναντηθήκαμε και συνομιλήσαμε ήταν πολύ χαρακτηριστικές για την ζωή μου. Αυτό δείχνει και τον τρόπο της ποιμαντικής που ασκούσε. Ένας μικρός λόγος του ήταν «ρήμα» Θεού.\nΤην πρώτη φορά τον συνάντησα στην Ιερά Μονή της Πεντέλης, στα διαλείμματα ενός Συνεδρίου Ιεροκηρύκων στις αρχές της δεκαετίας του ’70. Συζητούσε με διαφόρους θεολόγους για την σχέση μεταξύ της ψυχολογίας και της πνευματικής ζωής. Εκεί παρευρισκόταν και ένας νεαρός θεολόγος που είχε σπουδάσει ψυχολογία και ομιλούσε θετικά γι’ αυτήν. Ο Γέροντας Πορφύριος με μειλιχιότητα και ευγένεια ανέλυε ότι άλλο είναι η ανθρωπολογία της ψυχολογίας και άλλο η ανθρωπολογία της ορθοδόξου θεολογίας, καθώς επίσης άλλο είναι η ψυχολογία – ψυχανάλυση και άλλο η νευρολογία. Για την ψυχολογία είχε σοβαρούς ενδοιασμούς ως προς την ορθόδοξη θεολογία, ενώ για την νευρολογία έλεγε ότι είναι επιστήμη που μπορούμε να την αποδεχθούμε για τις ασθένειες του ανθρωπίνου σώματος. Αυτό ήταν καθοριστικό για την ζωή μου, όπως φάνηκε αργότερα στα κείμενα που έγραψα για το θέμα αυτό. Τότε δεν συνομίλησα καθόλου μαζί του, αλλά τον άκουγα να συζητά με άλλους, εντυπωσιάσθηκα από τις απόψεις του και τον τρόπο που τις εξέφραζε και αποδέχθηκα πλήρως τον λόγο του.\nΤην δεύτερη φορά που είχα επικοινωνία μαζί του έγινε με δική του πρωτοβουλία, όταν ο ίδιος μου τηλεφώνησε για να με ρωτήση για την Ιερά Μονή του Τιμίου Προδρόμου Έσσεξ Αγγλίας. Μετά την πρώτη μου επίσκεψη στην Ιερά Μονή, έγραψα τις εντυπώσεις μου για τον Γέροντα Σωφρόνιο και την Ιερά Μονή και εκείνος, όταν διάβασε το κείμενο, ενθουσιάσθηκε. Ζήτησε, λοιπόν, να του δώσω περισσότερες πληροφορίες από τον τρόπο της επικοινωνίας του Γέροντα Σωφρονίου και των Πατέρων με τους ανθρώπους, γιατί και ο ίδιος ήθελε να εφαρμόση το ίδιο στην Ιερά Μονή που σχεδίαζε να λειτουργήση. Και αυτό είναι σημαντικό, γιατί δείχνει το τι πρότυπο επικοινωνίας ήθελε να αναπτύξη με τους ανθρώπους και πως ήθελε να λειτουργήση η Ιερά Μονή του. Ο ίδιος αφηγήθηκε για την επιθυμία του αυτή:\n«Όνειρό μου παλιό, όπως σας έχω πει, ήταν να φτιάξω ένα μοναστήρι. Να είναι πνευματικό εργαστήριο, όπου θ’ αγιάζονται και θα καλλιεργούνται ψυχές και θα δοξάζουν αδιαλείπτως τ’ όνομα του Θεού. Θα ήθελα να είναι το κέντρο που θα καταφεύγουν πονεμένοι και ταλαιπωρημένοι άνθρωποι και θα βρίσκουν παρηγοριά κι ενίσχυση και θεραπεία».\nΤην τρίτη φορά που επικοινωνήσαμε ήταν όταν πάλι ο ίδιος μου τηλεφώνησε, μετά την έκδοση του βιβλίου «Μια βραδυά στην έρημο του Αγίου Όρους», για να με ρωτήση αν είχαμε ποτέ συζητήσει για την νοερά προσευχή, γιατί μερικοί που διάβασαν το βιβλίο αυτό αισθάνθηκαν ότι αυτός είναι ο Γέροντας με τον οποίο συζήτησα. Και χαρακτηριστικά μου είπε: «Κουβεντιάσαμε ποτέ, π. Ιερόθεε, για τα θέματα αυτά; Διότι όσοι διάβασαν το βιβλίο σου, μου είπαν ότι ομοιάζουν με αυτά που τους διδάσκω». Και αυτό το περιστατικό δείχνει ότι ήταν ένας αληθινός διδάσκαλος του ησυχασμού. Όταν του είπα ότι δεν συζητήσαμε ποτέ ούτε συναντηθήκαμε, εκτός από την περίπτωση εκείνη που βρεθήκαμε στην Ιερά Μονή Πεντέλης που τον άκουγα να συνομιλή με άλλους, μου είπε ότι εκείνος με γνώριζε. Και στην συνέχεια μου απεκάλυψε ότι με συνάντησε για πρώτη φορά, πριν είκοσι χρόνια, όταν εγώ νεαρός φοιτητής επισκεπτόμουν το Άγιον Όρος και έτυχε στο καραβάκι που μας μετέφερε από την Δάφνη προς την έρημο του Αγίου Όρους, να κάθομαι δίπλα του, χωρίς να συζητήσουμε καθόλου. Μου είπε χαρακτηριστικά: «τότε είδα την ψυχή σου». Από συστολή δεν τον ρώτησα πως και τι είδε. Αργότερα, διάβασα σε βιβλίο που περιείχε τους λόγους του, ότι ο ίδιος αφηγείτο το ότι έβλεπε την ψυχή των ανθρώπων τους οποίους εξομολογούσε. «Την ώρα που εκείνος έλεγε πολλά κι όχι μόνο προσωπικά του, εγώ ‘’έβλεπα’’ τι ψυχή είναι αυτή. Απ’ όλη του τη στάση καταλάβαινα την κατάστασή του και στο τέλος του έλεγα κάτι, για να τον ωφελήσω».\nΤην τέταρτη φορά που επικοινωνήσαμε ήταν πάλι με δική του πρωτοβουλία, γιατί ήθελε να μου συστήση μια Γαλλίδα που ήθελε να γίνη μοναχή και μάλιστα αγαπούσε τον ησυχασμό. Μου έπλεξε το εγκώμιο της εσωτερικής της ζωής. Και πράγματι σήμερα είναι ησυχάστρια στο Όρος Σινά με μεγάλη άσκηση.\nΔυστυχώς, δεν ανταποκρίθηκα σε μια άλλη πρόσκλησή του να τον επισκεφθώ στο Μήλεσι, που βρισκόταν εκείνον τον καιρό, όταν είχα προβλήματα στην Έδεσσα και ετοιμαζόμουν να αναχωρήσω από εκεί. Κάποιος γνωστός μου πήγε στον Γέροντα Πορφύριο να τον παρακαλέση να προσευχηθή για μένα ώστε να μην φύγω από την Έδεσσα. Εκείνος του είπε: «Να πης στον π. Ιερόθεο να έλθη να του πω κάτι, που δεν μπορώ να πω σε σένα να το μεταφέρης». Δυστυχώς, οι μετέπειτα μετακινήσεις μου δεν μου επέτρεψαν να τον επισκεφθώ και να μάθω αυτό το «κάτι».\nΤα περιστατικά αυτά δείχνουν τον τρόπο με τον οποίο επικοινωνούσε ο Γέροντας Πορφύριος με τους ανθρώπους, και ότι τελικά τις λίγες αυτές φορές ο Γέροντας μου μετάγγισε «ρήματα ζωής», χωρίς βία και εξαναγκασμό, χωρίς ανελευθερία, αλλά με απλότητα, απαλότητα και ευαισθησία.\n2. Θεολογία και ποιμαντική\nΜία από τις απαιτήσεις της εποχής μας είναι να συνδέεται η θεολογία με την ποιμαντική, γιατί μια θεολογία χωρίς ποιμαντική είναι σχολαστικισμός και μια ποιμαντική χωρίς θεολογία είναι ένας ηθικισμός και μια εκκοσμικευμένη αντίληψη.\nΦυσικά, όταν κάνω λόγο για θεολογία, δεν εννοώ τις εγκεφαλικές γνώσεις γύρω από τον Θεό και γύρω από την ιστορία της Εκκλησίας, αλλά την γνώση του Θεού και της ακτίστου Εκκλησίας, όπως θα έλεγε και ο μακάριος Γέρων Πορφύριος. Θεολογία είναι να διακρίνη - δοκιμάζη κανείς «τα πνεύματα ει εκ του Θεού εστιν» (Α Ιω. δ, 1). Η διάκριση των κτιστών από τα άκτιστα, των ενεργειών της θείας Χάριτος από τις ενέργειες των δαιμόνων και των παθών είναι αυτό που χαρακτηρίζει την θεολογική γνώση. Χωρίς το Άγιον Πνεύμα δεν μπορεί κανείς να διακρίνη τους λογισμούς και τα πάθη, πότε ενεργούν παρά φύσιν, κατά φύσιν και υπέρ φύσιν. Όποιος τρέφεται με το γάλα είναι νήπιος πνευματικά και είναι «άπειρος λόγου δικαιοσύνης». Όσοι, όμως, είναι ώριμοι πνευματικά και τρώγουν την στερεά τροφή του Πνεύματος έχουν ασκήσει τα πνευματικά τους αισθητήρια όργανα «προς διάκρισιν καλού τε και κακού» (Εβρ. ε , 13-14). Και όταν κανείς έχει αυτό το χάρισμα της διακρίσεως των πνευμάτων, τότε ασκεί σωστή και απλανή ποιμαντική διακονία στον λαό.\nΕπίσης, με τον όρο ποιμαντική δεν εννοείται απλώς η διοίκηση, ούτε απλώς το κήρυγμα και οι συμβουλές, αλλά το να βλέπη κανείς την ψυχή του άλλου και να διακρίνη τις πνευματικές ασθένειες, να απαλλάσση τον άνθρωπο από την πλάνη και να τον οδηγή απλανώς στην κατά Θεόν πορεία. Οπότε, η ποιμαντική συνδέεται με την θεραπευτική αγωγή, όπως την συναντούμε στους αββάδες του Γεροντικού, στα κείμενα των Φιλοκαλικών Πατέρων, αλλά και τις ομιλίες των Πατέρων της Εκκλησίας. Επίσης, αυτό το συναντούμε στις επιστολές των Αποστόλων, που περιλαμβάνονται στην Καινή Διαθήκη. Όταν διαβάση κανείς προσεκτικά τις αποστολικές αυτές επιστολές, μπορεί να δη τι ακριβώς είναι ποιμαντική, και ότι αυτή η ορθόδοξη ποιμαντική δεν έχει καμμιά σχέση με την ποιμαντική που ασκούν μερικοί Κληρικοί στην εποχή μας.\nΜια τέτοια ποιμαντική εξασκούσε ο Χριστός, όπως φαίνεται σε πολλά παραδείγματα που είναι καταγεγραμμένα στα Ευαγγέλια. Ένα από αυτά είναι η πορεία των δύο μαθητών προς Εμμαούς.\nΟι δύο μαθητές, Λουκάς και Κλεόπας, πορεύονταν προς Εμμαούς και συζητούσαν σκυθρωποί για όσα είχαν γίνει στα Ιεροσόλυμα. Ο Χριστός τους πλησίασε και συμπορευόταν μαζί τους, αλλά ταυτόχρονα τους σεβόταν, γιατί οι οφθαλμοί τους κρατούνταν κλειστοί για να μη Τον αναγνωρίσουν. Τότε τους ρώτησε για το ποιά ήταν η αιτία της στενοχωρίας τους, που τους δημιουργούσε σκυθρωπότητα και στην συνέχεια, όταν οι μαθητές του ανέφεραν τα γεγονότα της σταυρώσεως του Χριστού στα Ιεροσόλυμα, εκείνος άρχισε να τους υπενθυμίζει τους λόγους των Προφητών ότι όλα αυτά έπρεπε να συμβούν. Η καρδιά των μαθητών, κατά την διάρκεια της συνομιλίας, ήταν «καιομένη», γιατί η θεία ενέργεια την είχε αγγίξει. Πλησίον της κώμης ο Χριστός προφασίσθηκε ότι ήθελε να πάη μακρύτερα.\nΕκείνοι τον πίεσαν να μείνη στο σπίτι τους. Κατά την διάρκεια της ευλογήσεως και κλάσεως του άρτου και της διανομής του, άνοιξαν τα μάτια τους «και επέγνωσαν αυτόν». Αλλά και τότε που τον γνώρισαν «αυτός άφαντος εγένετο απ’ αυτών» (Λουκ. κδ , 13—32).\nΣτο περιστατικό αυτό φαίνεται ότι ο Χριστός πλησιάζει τον άνθρωπο με πολύ ευαισθησία, τρυφερότητα, τον ερωτά διακριτικά για το πρόβλημά του, στην συνέχεια του αποστέλλει ανεπαίσθητα και μυστικά την Χάρη Του που του θερμαίνει την καρδιά. Τότε ο καιόμενος από την θεία Χάρη άνθρωπος προσφέρει την ελευθερία του στον Χριστό, τον τρυφερό αυτόν επισκέπτη, τον δέχεται στον οίκο του, έστω κι αν εκείνος με ευγένεια προσποιείται ότι θέλει να μη τον ενοχλήση. Και όταν η καρδιά θερμαίνεται - καίγεται και στην συνέχεια φωτίζεται, τότε αναγνωρίζει τον Χριστό και μάλιστα κατά την κλάση του άρτου, το μυστήριο της θείας Ευχαριστίας. Οπότε Αυτός διακριτικά φεύγει και αφήνει έντονη την παρουσία Του, προκαλώντας ακόρεστη δίψα. Έτσι, αυτή η εν σώματι απουσία του Χριστού, είναι εν Χάριτι παρουσία Του και ακένωτη τροφή για τον άνθρωπο.\nΑυτό το περιστατικό έζησαν πολλοί από την επικοινωνία τους με τον Γέροντα Πορφύριο. Καθώς ήταν απελπισμένοι και περίλυποι, τους πλησίαζε με διαφόρους τρόπους, διακριτικά, τρυφερά, τους άγγιζε με την αγάπη του, τους θέρμαινε την καρδιά, τους φώτιζε τον νου, τους θεράπευε την αρρώστια τους, τους οδηγούσε στο μυστήριο της θείας Ευχαριστίας και στην άκτιστη Εκκλησία και εκείνος τους άφηνε διακριτικά, με ακόρεστη δίψα για τον Θεό.\nΤο πλησίασμα αυτό γινόταν με τον λόγο και την σιωπή, με την διδαχή και την προσευχή, με το ψάλσιμο και τους αλαλήτους στεναγμούς, με τα τηλέφωνα και τις επισκέψεις, με τις θεραπείες και τα θαύματα κλπ. Όταν διαβάση κανείς το βίβλιο «Γέροντος Πορφυρίου Καυσοκαλυβίτου, βίος και λόγοι», καθώς και άλλα βιβλία στα οποία είναι κατατεθειμένες οι αναμνήσεις των ευεργετηθέντων από τον Γέροντα, τότε διακρίνει τον σύνδεσμο μεταξύ της θεολογίας και της ποιμαντικής στην ύπαρξη του ευλογημένου αυτού Γέροντος, εφάμιλλου με τους Γέροντες των πρώτων αιώνων. Πολλοί αισθάνθηκαν τον Γέροντα πλησίον τους, στην προσωπική τους πορεία προς Εμμαούς, με όλα τα χαρακτηριστικά σημεία που περιγράφονται στο περιστατικό αυτό που αναφέραμε.


Φυλακές ειδικής νομιμότητας\nΗ απομόνωση σε ειδικά κελιά δεν προβλέπεται από κανένα νόμο και δεν επιτρέπεται από τον Σωφρονιστικό Κώδικα\n"Μετακομίζουν στη Λάρισα τη φυλακή της φυλακής"\nΣυνεχίζεται η εφαρμογή συνθηκών «ειδικής κράτησης» των καταδικασμένων της 17 Νοέμβρη και των υποδίκων του ΕΛΑ. Ετοιμάζεται, μάλιστα, κάτω από αυστηρή μυστικότητα η ειδική πτέρυγα απομόνωσης στη Λάρισα. Επιβεβαιώνει λοιπόν και η χώρα μας τις διαπιστώσεις της Διεθνούς Αμνηστίας ότι η διεθνής τάση είναι να δημιουργούνται όλο και περισσότερες φυλακές απομόνωσης ή «λευκά κελιά». Μια πρόσφατη μελέτη δυο φοιτητών της αρχιτεκτονικής του ΕΜΠ συνοψίζει και αναλύει αυτή την παγκόσμια τάση:\n«Φυλακές απομόνωσης υπήρχαν πάντα. Παρόλα αυτά μπορούμε να αναγνωρίσουμε δύο περιόδους έντονης έξαρσης του φαινoμένου. Η πρώτη ξεκινάει το τέλος του 18ου αιώνα και διαρκεί μέχρι τα μέσα του 19ου. Η δεύτερη ξεκινάει τη δεκαετία του 1970 και συνεχίζεται μέχρι σήμερα. Την ιδεολογική θεμελίωση του απομονωτικού εγκλεισμού ανέλαβαν κατά τη διάρκεια της πρώτης περιόδου οι θεολόγοι, ενώ τον ίδιο ρόλο έπαιξε κατά τη διάρκεια της δεύτερης περιόδου η επιστήμη της ψυχολογίας» (Κώστα Βουρεκά, Χρήστου Ελευθεριάδη «Η εξέλιξη της αρχιτεκτονικής των φυλακών απομόνωσης», Δεκέμβριος 2003).\nΗ αντιμετώπιση ριζοσπαστικών μορφών δράσης έγινε η αφορμή για την επαναφορά του απομονωτικού εγκλεισμού στην Ευρώπη. Η φυλακή απομόνωσης είναι μια φυλακή μέσα στη φυλακή. Tο 1974 στη Γερμανία κατασκευάζονται στις φυλακές Σταμχάιμ τα ειδικά κελιά απομόνωσης (λευκά κελιά) όπου κρατούνται τα μέλη της RAF και πλήθος άλλα σε άλλες φυλακές. Στις ΗΠΑ το 1996 υπήρχαν πάνω από 40 φυλακές απομόνωσης με 15000 κρατούμενους. Σήμερα υπάρχουν τουλάχιστον 57, 16 από τις οποίες βρίσκονται στην πολιτεία του Τέξας. Στην Τουρκία το 1991 θεσμοθετήθηκε η στήριξη του απομονωτικού εγκλεισμού για την 'αποτελεσματικότερη' κράτηση των πολιτικών κρατουμένων. Μέχρι σήμερα έχουν κατασκευαστεί ήδη 6 τέτοιες φυλακές χωρητικότητας 2000 ατόμων ενώ κατασκευάζονται κι άλλες με υπόγεια κελιά που θα μπορούν να «στεγάσουν» πάνω από 8000. Ηδη οι νεκροί από απεργία πείνας με αίτημα την άρση του απομονωτισμού έχουν ξεπεράσει τους 100. Στην Ελλάδα οι φυλακές απομόνωσης, τα ειδικά κελιά, κατασκευάστηκαν για τους κρατούμενους της 17Ν και του ΕΛΑ το καλοκαίρι του 2002 στον Κορυδαλλό. Τώρα ετοιμάζεται και η Λάρισα να ενταχθεί στη μαύρη λίστα των πόλεων που διαθέτουν ειδικές φυλακές απομόνωσης.\nΟι φυλακές απομόνωσης έχουν χαρακτηριστεί «βασανιστήριο» από τις διεθνείς οργανώσεις υπεράσπισης των ανθρώπινων δικαιωμάτων αλλά η εφαρμογή τους έχει μια διπλή χρησιμότητα για το σύγχρονο αυταρχικό κράτος. Αφενός μεν να σπάσει τους «σκληρούς» αντιπάλους της κρατικής νομιμότητας και αφετέρου να εμφανίσει κάποιες κατηγορίες υποδίκων ή καταδίκων σαν πραγματικά θηρία, για τα οποία απαιτούνται αληθινά κλουβιά. Αυτή η προπαγανδιστική χρήση των ειδικών κελιών έγινε κατά κόρον το καλοκαίρι του 2002 από τα μέσα ενημέρωσης. Τα ίδια μέσα ενημέρωσης που έχουν λησμονήσει σήμερα τους «γκρίζους τάφους του Κορυδαλλού» (η έκφραση είναι του Γιάννη Σερίφη), την εποχή των συλλήψεων έλεγαν τα πράγματα με το όνομά τους: «Κελιά κόλαση περιμένουν τους τρομοκράτες με κάμερες, ηχομόνωση, αλεξίσφαιρο τζάμι, χτιστό τραπέζι και τούρκικη τουαλέτα» γράφει ο Κ. Παπαθανασίου στην "Espresso" (27/7/02). Στο άρθρο περιγράφονται τα χαρακτηριστικά της κράτησης, η απόλυτη ηχομόνωση μέχρι και του προαυλίου, όσο και η διαρκής παρακολούθηση. «Σε 'λευκά κελιά' οι τρομοκράτες της 17Ν» τιτλοφορείται το άρθρο του Σπ. Χαλικιά στην "Απογευματινή" (22/7/02) που περιγράφει κι αυτός τα κελιά, με αναφορές στο Σταμχάιμ. «Ο χώρος που θα προαυλίζονται οι κρατούμενοι δεν θα έχει καμιά επικοινωνία με τους άλλους χώρους, θα είναι ασφαλείας και θα παρατηρείται από κάμερες», γράφει ο Ν. Μπαρδούνιας στην "Καθημερινή" (30/7/02). «Σε απομόνωση τα 14 μέλη της 17Ν» είναι το πρωτοσέλιδο των "Νέων" την ίδια μέρα. «Λευκά Κελιά ετοιμάζουν στον Κορυδαλλό», γράφει ο Κ. Πρίφτης στον "Αδέσμευτο Τύπο" του Ρίζου (16/7/02).\nΟύτε λέξη βέβαια για «λευκά κελιά» από τη στιγμή που άρχισε η δίκη. Οπως εύστοχα παρατηρούν οι δύο μελετητές του φαινομένου αυτών των φυλακών, «κατά τη διάρκεια της πρώτης περιόδου(18ος-19ος) ο απομονωτικός εγκλεισμός φαινόταν να δικαιώνεται ηθικά από τη φρικτή κατάσταση που επικρατούσε στις κοινοβιακές φυλακές και θεμελιώθηκε ιδεολογικά με θεολογικά επιχειρήματα. Οι φυλακές απομόνωσης επιδεικνύονταν από τους κατασκευαστές ως πρόοδος… Οι σύγχρονες φυλακές απομόνωσης δεν επιδεικνύονται. Αντίθετα συνήθως καταβάλλεται προσπάθεια να μη γίνεται ευρύτερα γνωστό το καθεστώς κράτησης που επικρατεί σε αυτές».\nΗ ελληνική παραλλαγή λόγω έλλειψης χώρου διαθέτει τις μικρότερες διαστάσεις από όλες τις αντίστοιχες φυλακές του εξωτερικού. Θυμίζουμε εδώ ότι ο χώρος προαυλισμού έχει εμβαδόν 6 επί 12 μέτρων, με τοίχο ύψους 9 μέτρων, κλειστό με ατσάλινο πλέγμα στην κορυφή. Ηδη όλοι οι κρατούμενοι εμφανίζουν σοβαρές διαταραχές στην όραση και προβλήματα στις αρθρώσεις από την υποχρεωτική ακινησία και την αδυναμία άσκησης.\nΚράτηση εκτός νόμου\nΟ δικηγόρος Σπύρος Φυτράκης θεωρεί κατηγορηματικά «εκτός νόμου» τις ειδικές συνθήκες κράτησης:\n«Το νέο σύστημα κράτησης που εφαρμόζεται στους πολιτικούς αδικηματίες παραβιάζει τον βασικό κανόνα του σωφρονιστικού συστήματος όπως είναι διατυπωμένο στο αρ. 3 του Σωφρονιστικού Κώδικα που απαγορεύει κάθε δυσμενή διακριτική μεταχείριση των κρατουμένου, ιδίως εκείνη που βασίζεται στη φυλή, το χρώμα, την εθνική καταγωγή, το θρήσκευμα και κυρίως τις ιδεολογικές πεποιθήσεις. Ειδική μεταχείριση επιφυλάσσεται όταν δικαιολογείται στην προανάκριση. Αυτοί που εκτίουν ποινή κάθειρξης διαμένουν στα καταστήματα τύπου Β χωρίς περιορισμό στην επικοινωνία τους με άλλους κρατουμένους με ποινές κάθειρξης. Διαπιστώνουμε σήμερα την παράβαση αυτών των κανόνων ίσης μεταχείρισης. Για λόγους ασφαλείας μπορείς να πάρεις κάποια μέτρα που όμως δεν μπορούν να αλλάξουν το σύστημα διαβίωσης και επικοινωνίας των κρατουμένων. Δεν προβλέπεται πουθενά ειδικό καθεστώς».\nΟ κ. Φυτράκης θυμάται την προσπάθεια να θεσπιστεί πριν από δέκα χρόνια κάτι παρόμοιο: «Ο νόμος που είχε ψηφιστεί από την κυβέρνηση Μητσοτάκη περί προστασίας από το οργανωμένο έγκλημα είχε μια διάταξη που αφορούσε μόνο την προσωρινή κράτηση ως τη δίκη. Τότε έγινε μια προσπάθεια εφαρμογής της διάταξης αυτής με την περίπτωση Μαζοκόπου και των άλλων τριών κρατουμένων και κατασκευάστηκε μια ειδική πτέρυγα στις γυναικείες φυλακές Κορυδαλλού παρά τη διαφωνία του πολιτικού και του νομικού κόσμου. Θυμάμαι ότι με πρωτοβουλία της Μελίνας Μερκούρη ζητήσαμε να δούμε τους κρατουμένους. Το Υπουργείο Δικαιοσύνης μάς το επέτρεψε και πράγματι πήγαμε -μαζί με δημοσιογράφους- στα κελιά που ήταν απομονωμένοι οι 4 κρατούμενοι, χωρίς να έχουν επικοινωνία με τους υπόλοιπους. Περιγράφηκαν οι συνθήκες και μετά τις δηλώσεις των βουλευτών σε σύντομο διάστημα άλλαξε ο τρόπος κράτησης. Για τον Μαζοκόπο, ο οποίος ήταν ο μόνος από τους 4 που κρίθηκε ένοχος, ίσχυσε ο σωφρονιστικός κώδικας και κρατήθηκε με τους άλλους κρατούμενους. Η διάταξη αυτή δεν εφαρμόστηκε ποτέ ξανά. Σιωπηρώς καταργήθηκε. Το τωρινό καθεστώς, λοιπόν, δεν έχει κανένα έρεισμα στο νομικό και συνταγματικό καθεστώς που ισχύει στη χώρα μας».\nΥπάρχουν όμως και μακροπρόθεσμες συνέπειες της ειδικής κράτησης: «Η κατεύθυνση είναι να μπαίνουν οι κρατούμενοι σε εργασία μετά από κάποια χρόνια. Κάτω από τις ειδικές συνθήκες αυτό βέβαια αποκλείεται και η κατασκευή ειδικών χώρων κράτησης σε καθεστώς απομόνωσης όπως ακούγεται και για τη Λάρισα δεν προβλέπεται από κανένα νόμο. Από το ισχύον δίκαιο προβλέπεται ακόμα ο κρατούμενος να έχει χώρο που θα προαυλίζεται, θα αθλείται και θα υπάρχει ελευθερία πρόσβασης στη φύση. Εάν λοιπόν δεν του παρέχονται αυτά, τότε είμαστε εκτός νόμου. Με την προσπάθεια ελέγχου κατά βάση της πολιτικής βίας βρισκόμαστε μπροστά σε μια τάση καταστολής ευρύτερης. Είναι κι αυτό ένα από τα ζητήματα που πρέπει να συζητηθούν άμεσα και σε βάθος».


Tips - Ρώμη - Travelen\nΑποφύγετε τους ανεπίσημους…\n… Tουριστικούς ξεναγούς που θα σας σταματήσουν για να σας προσφέρουν βοήθεια.\nΤον Αύγουστο τα…\n… Περισσότερα μαγαζιά κλείνουν για διακοπές!\nΜην καθίσετε ποτέ σε…\n… Εστιατόρια που έχουν τα φαγητά σε φωτογραφία! Πρόκειται για την μεγαλύτερη παραπλάνηση.\nΑπάτη της γρήγορης πρόσβασης…\n… Γύρω από τα σπουδαία αξιοθέατα υπάρχει η παγίδα της γρήγορης πρόσβασης (skip line). Σας καλούν να πληρώσετε για να σας βάλουν μέσα πιο γρήγορα. Αγνοείστε τους και βρείτε μόνοι σας την είσοδο.\nΣτην Καπέλα Σιξτίνα…\n… Βγείτε από την πίσω δεξιά πόρτα και παρακάμψτε την ουρά 3+ ωρών για τον Αγ. Πέτρο!! Κάντε το δικό σας Skip Line.. με ένα Τip που δεν θα βρείτε πουθενά!\nΠερισσότερα Tips Ρώμη\nΣτη Ρώμη θα πρέπει να έχετε τα μάτια σας 14! Πολλοί είναι αυτοί που θα προσπαθήσουν να σας εκμεταλλευτούν και να βγάλουν λεφτά, πουλώντας σας εισιτήρια για αξιοθέατα που έχουν δωρεάν είσοδο, τάζοντας σας Skip Line χωρίς να υπάρχει ή στήνοντας παγίδες του δρόμου! Διαβάστε τα Tips Ρώμη με πολλές χρήσιμές πληροφορίες που θα σας βοηθήσουν να βγείτε αλώβητοι!\nΥπάρχουν παντού κρήνες με δωρεάν δροσερό νερό. Χρειάζεστε απλά ένα μπουκαλάκι και θα βγάλετε όλο το ταξίδι.\nΣτο κέντρο υπάρχουν παντού δωρεάν θέσεις για μηχανάκια.\nΚρατήστε τα σκουπίδια μέχρι να βρείτε κάδο. Αρκετοί τουρίστες τα πετάνε στο δρόμο, με αποτέλεσμα να βρομίζουν την όμορφη αυτή πόλη.\nΜην ρίχνετε κέρματα σε κάθε σιντριβάνι που συναντάτε. Μόνο στη Fontana di Trevi!\nΦορέστε άνετα παπούτσια. Τα καλντερίμια και το ανισόπεδο έδαφος καθιστούν δύσκολο το περπάτημα στην πόλη.\nΜην προτιμήσετε τον σταθμό Termini για διαμονή. Το πλήθος των τουριστών δημιουργεί αναμονή 30-40 λεπτών για τα ΜΜΜ!\nΝα έχετε πάντα μαζί σας μετρητά καθώς κάποια καταστήματα δεν διαθέτουν πληρωμή με πιστωτική κάρτα.\nΑποφύγετε τους ανεπίσημους τουριστικούς ξεναγούς που θα σας σταματήσουν για να σας προσφέρουν βοήθεια.\nΑποφύγετε τον κεντρικό σταθμό Termini αργά τη νύχτα. Ο σταθμός κατακλύζεται από ανεπιθύμητους, ενώ η ασφάλεια του είναι πολύ χαμηλή.\nΣτις πολυσύχναστες γραμμές κυκλοφορούν επαγγελματίες ελαφροχέρηδες.\nΗ Ρώμη είναι μία ζεστή μεσογειακή πόλη με τον ήλιο να πρωταγωνιστεί περισσότερες από 230 μέρες τον χρόνο.\nΟ καλύτερος μήνας για να επισκεφτείτε τη Ρώμη είναι στα τέλη Σεπτεμβρίου. 1) Έχει αρκετό ήλιο – αλλά δεν ψήνεστε 2) Έχει πολύ κόσμο – αλλά δεν πατάει ο ένας πάνω στον άλλο 3) Έχει ουρές – Αλλά δεν περιμένετε και 4 ώρες!\nΑποφύγετε να ταξιδέψετε τον μήνα Ιούλιο. Η ζέστη και οι ατελείωτες ουρές πιθανώς να μετατρέψουν το ταξίδι σε μία δυσάρεστη εμπειρία.\nΈνα εισιτήριο ισχύει για όλα τα ΜΜΜ\nΥπάρχουν εισιτήρια απλά, 24, 48, 72 ωρών και 7 ημερών.\nΜε τη Roma Pass η μετακίνηση είναι δωρεάν.\nΗ μετακίνηση είναι Δωρεάν για παιδιά κάτω των 10 ετών.\nΑεροδρόμιο Ciampino – Κέντρο:\nΟ πιο γρήγορος τρόπος\nΜε τρένο: Παίρνετε το λεωφορείο από το αεροδρόμιο με 1.20€ ( +1.20€ η βαλίτσα) και σε 5 λεπτά βρίσκεστε στο σταθμό του Ciampino. Από εκεί με 1.50€ σε 15 λεπτά μεταφέρεστε στο Termini.\nΜε πούλμαν: Βρίσκονται στην είσοδο του αεροδρομίου και με 5-9€, μεταφέρεστε στο Termini μέσα σε 30-45’.\nΟι πιο ακριβοί τρόποι\nΜε απλό και ιδιωτικό ταξί: 1) Απλό: 30€ ταρίφα πρωί και βράδυ, fix με βαλίτσες, 30΄ μέχρι το κέντρο. 2) Ιδιωτικά: 50€ με μεταφορά στο ξενοδοχείο\nΜε μετρό: Αστικό 1.20€ για στάση Agnanina (15’) και από εκεί μετρό για το κέντρο 1.50€ (20’)\nΩράριο λειτουργίας 5:30 – 00:30\nΠροσοχή στη γραμμή 64 (Termini Station – Vatican) έχουν παρατηρηθεί πολλές κλοπές.\n20 λεωφορεία από 00:30 – 05:30.\nα) Κεντρικοί σταθμοί Termini και Piazza Venezia.\nβ) Δρομολόγιο κάθε 30 λεπτά.\nγ) Οι στάσεις με τα νυχτερινά λεωφορεία συμβολίζονται με μια κουκουβάγια.\nδ) Μπορείτε να βγάλετε εισιτήρια και από μέσα.\nΤο πρόστιμο ανέρχεται περίπου στα 80 ευρώ.\nΣτις άσπρες γραμμές το πάρκινγκ είναι ελεύθερο. Στις μπλε πληρώνετε από 1-1,5 ευρώ για μια ώρα.\nΧρησιμοποιήστε μόνο τα εξουσιοδοτημένα ταξί. Θα τα αναγνωρίσετε από το άσπρο χρώμα τους, την πινακίδα ταξί και τον αριθμό αδείας που έχουν στις πόρτες τους (Comune di Roma decals)\nΔρομολόγια από τις 5:30 μέχρι τις 00:30. Το βράδυ αντικαθίστανται από τα νυχτερινά λεωφορεία.\nΠροσοχή: Το μετρό κινείται περιμετρικά του ιστορικού κέντρου.\nΈχει μόνο δύο γραμμές Α (κόκκινη) και Β (μπλε) που διασταυρώνονται στον κεντρικό σταθμό Termini.\nΔρομολόγια κάθε 7-10 λεπτά, από τις 5:30 μέχρι τις 11.30. Σάββατο μέχρι τις 00:30\nΕπισκεφτείτε πρώτα τα μουσεία του Βατικανού και έπειτα την Καπέλα Σιξτίνα.\nΑν δεν έχετε αγοράσει ηλεκτρονικό εισιτήριο για Κολοσσαίο–Παλατίνο-Αγορά κινηθείτε έξυπνα. Πηγαίνετε στα εκδοτήρια της Αρχαίας αγοράς, που έχει πολύ μικρή ουρά, και βγάλτε ένα κοινό εισιτήριο.\nΦωτογραφήστε την πλατεία Popolo από το μπαλκόνι που βρίσκεται κάτω από το Belvedere Borghese.\nΚατεβάστε Δωρεάν την ειδική εφαρμογή για iOS και Android ‘PANTHEON ROME’ και μάθετε στοιχεία από την ιστορία του. (Διαθέσιμη σε 8 γλώσσες).\nΕπισκεφτείτε το όταν αρχίζει να βρέχει. Η βροχή που πέφτει μέσα στο κτίριο δημιουργεί ένα μοναδικό σκηνικό\nΚάστρο Sant’ Angelo:\nΞεκινήστε την ανάβαση από τη στριφογυριστή είσοδο που βρίσκεται στο υπόγειο.\nΗ είσοδος είναι Δωρεάν κάθε 1η Κυριακή του μήνα.\nΓια να κλείσετε βραδινή ξενάγηση με επίσημο ξεναγό και τιμή μόνο 24€/άτομο, πατήστε ΕΔΩ. Πραγματοποιούνται 2 ξεναγήσεις: 21.00 & 23.00. Προσοχή: Για να βρείτε διαθέσιμη μέρα και ώρα θα πρέπει να έχετε κάνει κράτηση τουλάχιστον 15 μέρες πριν την επίσκεψη. Κλειστά Κυριακή, Τρίτη & Τετάρτη. Ξενάγηση σε γκρουπ των 20-25 ατόμων.\nΤο εισιτήριο που θα σταλεί στο email σας πρέπει να εκτυπωθεί και να επιδειχθεί στην κύρια είσοδο του μνημείου.\nΚλείστε το συνδυαστικό εισιτήριο για επίσκεψη στο Κολοσσαίο, στη Ρωμαϊκή αγορά, στο λόφο Παλατίνο και για γρήγορη είσοδο (skip line).\nΈξω από το μνημείο θα σας πλησιάσουν αρκετοί (ακόμα κι αν έχετε εισιτήρια), για να σας πουλήσουν δικά τους! Θα σας πουν ότι αυτά που έχετε δεν ισχύουν..! Αγνοείστε τους και κατευθυνθείτε στην κύρια είσοδο που υπάρχουν 3 διάδρομοι. Οι 2 είναι για όσους έχουν απλό εισιτήριο (αναμονή 2 ώρες), ενώ με το ηλεκτρονικό εισιτήριο θα διασχίσετε τον 3° διάδρομο (που είναι άδειος) και θα περάσετε απευθείας για έλεγχο.\nΑν τον επισκεφτείτε μια καθημερινή 9:30-10:00 θα πετύχετε μόνο 10-20 λεπτά αναμονής. (Μην πιστεύετε αυτά τα παραμύθια που ακούτε!)\nΟι γυναίκες πρέπει να έχουν κατάλληλο ντύσιμο αλλιώς δεν θα τους επιτραπεί η είσοδος.\nΣτην Καπέλα Σιξτίνα βγείτε από την πίσω δεξιά πόρτα και παρακάμψτε την ουρά 3+ ωρών για τον Αγ. Πέτρο. Κάντε το δικό σας Skip Line με ένα tip που δεν θα βρείτε σχεδόν πουθενά!\nΤα μονά/διπλά Kart αλλά και τα απλά ποδήλατα θα τα βρείτε ΕΔΩ. (5€ η ώρα/άτομο, 10€ η ώρα/2 άτομα). Τα 4τροχα αμαξίδια 2-4 ατόμων θα τα βρείτε ΕΔΩ. (12€ η ώρα/2 άτομα, 20€ η ώρα/4 άτομα)\nΚάντε βαρκάδα στο πάρκο Borghese με 3€ για 20’\nΑν θέλετε να μπείτε στη Gallery θα πρέπει να έχετε κλείσει εισιτήρια από πολύ πιο νωρίς. Κλείστε εισιτήρια μόνο από την ΕΠΙΣΗΜΗ ΣΕΛΙΔΑ.\nΔείτε Εδώ την ιδανική διαδρομή πάνω στην ιστορική οδό.\nΜπορεί η αστυνόμευση να είναι συνεχής, ωστόσο αρκετοί ελαφροχέρηδες προσπαθούν να αποσπάσουν ό,τι μπορούν, εκμεταλλευόμενοι τον συνωστισμό.\nΜην εμπιστευτείτε το κινητό ή την φωτογραφική σε όποιον ζητήσει να σας βγάλει μία φωτογραφία. Στη συνέχεια θα απαιτήσει να σας βγάλει μία “επαγγελματική” με τη δική του. Επ’ αμοιβή φυσικά!\nΑρχαία Αγορά Ρώμης-Λόφος Παλατίνο:\nΦορέστε άνετα παπούτσια και πάρτε μαζί σας ένα μπουκαλάκι νερό (υπάρχουν πηγές για ανεφοδιασμό).\nΓια να δείτε όλη την αγορά πιο ομαλά προτιμήστε την είσοδο από την Via dei Fori Imperiali. Στο τέλος της, στα δεξιά, θα ανηφορίσετε για τον λόφο Παλατίνο. Έτσι θα έχετε καλύτερη ροή στην περιήγηση.\nΤους θερινούς μήνες είναι επιβεβλημένο το καπέλο ή η ομπρέλα ηλίου, καθώς στον χώρο δεν υπάρχει καθόλου σκιά.\nΕπισκεφτείτε τον ναό κατά τις πρωινές ώρες, καθώς στην συνέχεια κατακλύζεται από γκρουπ τουριστών που συνωστίζονται για να δουν το γλυπτό του Μωυσή.\nΑπάτη της γρήγορης πρόσβασης: Γύρω από τα σπουδαία αξιοθέατα υπάρχει η παγίδα της γρήγορης πρόσβασης (skip line). Σας καλούν να πληρώσετε για να σας βάλουν μέσα πιο γρήγορα. Αγνοείστε τους και βρείτε μόνοι σας την είσοδο.\nΑπάτη με τριαντάφυλλα: Μία τσιγγάνα (συνήθως) με το παιδί της προσφέρουν ένα λουλούδι χωρίς κανένα κόστος όπως θα σας πουν. Σε λίγη ώρα όμως θα εμφανιστεί κάποιος που θα απαιτήσει να το πληρώσετε για τα καλά.\nΑπάτη της βοήθειας στα τρένα: Μην αφήσετε κανέναν να σας βοηθήσει βγάζοντας έξω από το τρένο τις αποσκευές σας. Είναι κόλπο για να σας αποσπάσουν φιλοδώρημα για τις υπηρεσίες τους.\nΑπάτη των “γνήσιων” αντικειμένων: Μην αγοράζετε “επώνυμες” τσάντες, αρώματα και γυαλιά από τους δεκάδες πλανόδιους πωλητές. Είναι πάντα ψεύτικα + ενισχύετε το παραεμπόριο.\nΑπάτη του χαμένου στην πόλη: Μην εξυπηρετήσετε όποιον σταματήσει με το αμάξι για να τον βοηθήσετε να βρει ένα μέρος. Θα θελήσει να σας κάνει ένα πανάκριβο δώρο για την βοήθεια που του προσφέρατε και θα σας ζητήσει ελάχιστα χρήματα (πχ 5€). Όταν τα πάρει θα τραβήξει τα “δώρα” και θα εξαφανιστεί!\nΑπάτη του αχθοφόρου: Μην εμπιστευτείτε σε κανέναν τις αποσκευές σας. Κυκλοφορούν στα ξενοδοχεία άνδρες με επίσημα ρούχα και με πρόφαση ότι το δωμάτιό σας έχει πρόβλημα ζητούν να μεταφέρουν τις αποσκευές σας, με σκοπό να τις αποσπάσουν.\nΑπάτη των ψεύτικων ταξί: Κυκλοφορούν δεκάδες “μαϊμού” ταξί στους δρόμους, γι’ αυτό κοιτάξτε να έχουν πάντα μετρητή χρέωσης.\nΑπάτη της κρυφής χρέωσης: Πολλά ανταλλακτήρια (κυρίως σε σταθμούς και αεροδρόμια) περιέχουν κρυφή προμήθεια 10%. Σιγουρευτείτε από πριν για έξτρα χρεώσεις.\nΜην δοκιμάσετε φαγητό/σνακ κοντά σε κάποιο από τα τουριστικά hot spot όπως Αγ. Πέτρος, Fontana di Trevi, Κολοσσαίο, Piazza Navona κ.α. Κάκιστη ποιότητα-υψηλές τιμές. Συμβουλή: Βάλτε ένα panini στην τσάντα και αναζητήστε φαγητό μακριά από αυτά τα μέρη.\nΗ γνήσια καρμπονάρα έχει αυγό (εξού και το κίτρινο χρώμα της)\nΜην καθίσετε ποτέ σε εστιατόρια που έχουν τα φαγητά σε φωτογραφία! Πρόκειται για την μεγαλύτερη παραπλάνηση.\nΛόγω της φήμης, αλλά και των περιορισμένων θέσεων, το μαγαζί Da enzo εξυπηρετεί μόνο όσους έχουν κράτηση*.\nΕπιβάλλεται να είστε εκεί ακριβώς στις 7.30 μ.μ. που ανοίγει, αλλιώς θα την χάσετε. Αν δεν έχετε κράτηση πρέπει να είστε στο μαγαζί πριν τις 7.30 μ.μ., ώστε να μπείτε στη λίστα για να εξυπηρετηθείτε στο πρώτο διαθέσιμο τραπέζι.\nΚλειστό παραμένει τις Κυριακές.\n*Πρέπει να την έχετε κάνει τουλάχιστον 3-4 μέρες πριν την άφιξη.